
Viaţa este o muzică sublimă. Fericit cel care ştie să cânte imnul glorios al vieții! 
Viaţa e lumină. Fericit cel care e luminat de ea! 

Textele din acest volum ţin de învăţătura maestrului 
Beinsa Douno, născut în Bulgaria, în ziua de 11 iulie 
1864, la Nikolaevka, regiunea Varna, şi decedat la Sofia 
în ziua de 27 decembrie 1944. 

Această învățătură se prezintă sub formă de 
conferințe şi conversații numeroase şi variate. Primele 
conversații au avut loc în faţa discipolilor în cursul unor 
congrese, care s-au derulat în diferite oraşe din 
Bulgaria. Dar, începând din 1914, maestrul s-a adresat 
tuturor, în fiecare duminică, în acelaşi timp, congresele 
s-au înmulţit. 

Începând din 1922, se vor realiza mai multe niveluri 
de învățătură: clasa pentru tineri de vineri dimineaţa, cei 
mai mulţi fiind studenţi şi încă celibatari, clasa comună 
de miercuri dimineaţa, rezervată tuturor discipolilor, şi 
conferințele de duminică, care s-au ţinut până în 1944 
şi la care vor se vor adăuga, începând din 1930, 
„conferințele dimineţii”, ţinute pentru discipoli duminica 
la ora cinci dimineaţa. 

În afara acestui mare număr de conferinţe, altele au 
fost ţinute în munti. Învățătura cuprinde şi multe dintre 
discursurile culese de discipoli după mesele comune sau 
cu ocazia conversaţiilor individuale sau în grupuri mici. 
Pe de altă parte, ea cuprinde şi multe amintiri lăsate de 
discipolii maestrului, precum şi texte culese cu ocazia 
unor momente privilegiate. 


Toate aceste discursuri, ţinute în limba bulgară, au 
fost stenografiate, apoi redactate şi editate, în mare 
parte până în 1950. Beinsa Douno a recomandat ca 
toate aceste texte să fie întâi traduse în limbile rusă, 
germană, franceză, engleză, italiană, spaniolă. Dar 
numai o mică parte dintre ele au putut fi traduse. 

Învățătura sa se prezintă ca o adevărată ştiinţă. 

„Citiţi conversațiile şi conferințele şi, de asemenea, 
Evangheliile. Găsiţi-vă timp pentru asta”, recomanda 
maestrul. Găsim în ele o profunzime şi o forță care 
stimulează intelectul să descopere sensul Cuvântului. 


Epistolă către suflete 


Viaţa este o muzică sublimă. Fericit cel care ştie să 
cânte imnul glorios al vieţii! 

Viaţa e lumină. Fericit cel care e luminat de ea! 

Fiecare om poate să trăiască sub aripile Infinitului, 
căci plenitudinea Iubirii divine domneşte şi cântă în el. 

Multe contradicții pot să fie prezente în mintea 
discipolului, din care decurg multe decepţii. Şi, fără o 
adevărată înţelegere a lucrurilor, poate viaţa să aibă 
vreun sens interior? 

Urciorul gol şi izvorul secat pot oare să-l 
mulțumească pe călătorul însetat? Farurile stinse pot 
oare să arate calea vaporului care pluteşte pe valuri? 

Lumina îi este necesară discipolului care trece prin 
contradicții. Mulţi sunt cei care locuiesc astăzi în beciuri 
adânci, unde nu pătrunde nicio lumină. E bine pentru 
voi să fiți cu faţa la soarele care dă viaţă, să fiți în relaţie 
cu razele însullețitoare şi strălucitoare ale luminii 
interioare. 

Este de o mie de ori mai preferabil să auziţi vocea 
blândă şi domoală a lui Dumnezeu, care răsună în 
natură până în cele mai mici unghere, în pârâiaşe, decât 
să auziți mugetul brutal şi avid al lumii înnegurate, din 
beciurile ei adânci! 

Duhul Domnului se manifestă peste tot şi vorbeşte. 

El revarsă pacea, bucuria Iubirii în suflete şi în tot 
ce e viu. Acolo unde-şi îndreaptă el privirea, adevărul 
trăieşte, Lumina lucrează şi Puritatea împodobeşte 
inima. Razele soarelui dătător de viaţă îi ating asemenea 
şi pe cei drepţi, şi pe cei păcătoşi, şi asta se repetă la 
infinit. Şi, când îi vei recunoaşte Cuvântul, Iubirea va 
înflori în inima ta. 


Numai Dumnezeu este Iubire şi cel asupra căruia se 
revarsă această lumină îl recunoaşte. 

Atunci, îţi vei recunoaşte misiunea pe care o ai pe 
pământ. Căci fiecare suflet a venit în această lume ca să 
dăruiască ceva. Vine pe pământ ca să treacă prin 
experienţe şi să aducă ceva lumii. Sufletul trebuie să fie 
conştient de misiunea lui. 

Salvaţi flacăra divină din voi ca pe bunul cel mai de 
preţ al spiritului uman. În această flacără se dezvoltă 
toate gândurile şi sentimentele bune. Cresc şi înfloresc 
în ea, se dezvoltă şi se maturizează. Numai în ea poate 
să primească sufletul omului ceea ce este nobil şi 
sublim: iubirea şi înţelepciunea în manifestarea lor 
divină. 

Natura şi întregul univers sunt o manifestare 
exterioară a ştiinţei divine, care aduce binele sublim 
sufletelor alese; acestea ascultă vocea Duhului. 
Revelaţiile, manifestările, cunoaşterea sunt procese vii 
ale Divinului care se manifestă acum în voi şi vă incită 
la o acţiune nobilă şi onestă. 

Ascultaţi cu atenţie şi rațiune această voce, 
înţelegeţi-i corect instrucţiunile, în bucuria sufletului. 
Asemenea albinelor muncitoare, culegeţi nectarul dulce 
al vieţii florilor divine, care au ales armonia, puritatea şi 
ordinea sublimei cultivări a Iubirii. 

Caută lumina la care poţi citi. 

Caută căldura care nu arde şi la care se coc roadele; 
ele suni ceea ce e plăcut în viață, sunt purtătoare ale 
Adevărului. Şi Adevărul este el însuşi capul a ceea ce 
este rațional în fiecare suflet. 

Iubirea este primul rod al Spiritului şi înţelepciunea 
este forţa care organizează. 


Iubirea nu doarme niciodată, nu adoarme niciodată. 
Rămâne veşnic trează în Adevăr. 

Omul Iubirii este în Adevăr. Nu cel care vorbeşte 
despre Iubire, ci acela care o poartă în suflet. 

Omul înţelepciunii este în Lumină. Nu cel care 
vorbeşte despre înţelepciune, ci acela care o poartă în 
minte. 

Omul Virtuţii este în voinţa creatoare a universului. 
Nu cel care vorbeşte despre Virtute, ci acela care o 
poartă în inimă. 

Unde se găseşte Adevărul? Acolo unde sufletul, 
mintea şi inima sunt libere! 

Iubirea vine de la Dumnezeu şi aduce viaţă. Aduce 
totul cu ea. Din ea izvorăşte tot ce e preţios în viaţă. În 
iubirea manifestată care aduce pace, bucurie, lumină, 
cunoaştere, căldură, puritate, adevăr şi viaţă se găseşte 
Iubirea divină. Toate gândurile, toate sentimentele şi 
toate acțiunile concepute în ea au un sens. Trăiţi în ea, 
ca să înţelegeţi gândirea divină. 

Numai prin suferinţă se purifică omul şi Iubirea se 
manifestă în el. 

Iubirea care se manifestă şi rămâne pentru 
totdeauna şi care, în toate împrejurările, durează veşnic 
înăuntru este Iubirea divină. 

Când vei auzi vocea Iubirii, te vei ridica, vei retrăi, 
vei învia şi vei cunoaşte Adevărul. 

lubirea nu se înşală niciodată şi nu înşală pe 
nimeni. Din inima acestei Iubiri ţâşneşte apa cea mai 
pură; din sufletul ei ţâşneşte lumina cea mai blândă. 
Nicio minciună nu sălăşluieşte în ea. Poartă pacea care 
depăşeşte orice cunoaştere şi bucuria pe care nimeni n- 
a simţit-o încă. Ce-aţi mai putea să vedeţi, dacă ați fi 


mereu treji! Acolo se găseşte aspiraţia sublimă, binele 
sublim care dăruieşte totul. 

Preafericit cel care rămâne înfometat şi însetat de 
acest Adevăr! Căci în El trăieşte incomensurabilul. Este 
lumina tuturor luminilor şi poartă viața Adevărului 
veşnic, care nu se schimbă niciodată. Legea sublimă a 
vieţii se schimbă fără să se schimbe vreodată. Ea se 
manifestă cât se poate de discret. 

Fie ca o rază a acestui Adevăr să-ţi atingă sufletul, 
inima, să te atingă pe tine şi pe toţi! 

Ce poate fi mai bun decât apa pură a vieţii, decât 
lumina pură a înţelepciunii, decât puritatea Iubirii de 
esență divină? Omul trebuie să-şi dezvolte receptivitatea 
la această Iubire. Căci lumina este pentru cel care are 
ochi, lubirea este pentru cel care are inima receptivă, 
viaţa este pentru cel care are sufletul treaz. 

Speranţa întreţine viața, credinţa întreţine rațiunea 
şi Iubirea, adevăr veşnic din adâncurile sufletu- lui. 
Iubirea cere să fie manifestată, înţelepciunea, să fie 
aplicată, Adevărul, să fie realizat. 

Numai Iubirea divină face sufletele perfecte. „Ferice 
de cei cu inima curată, căci ei îl vor vedea pe 
Dumnezeu!” 

Sublimul şi infinitul sunt în armonie doar cu Iubirea 
în care Se manifestă Dumnezeu. 

Iubirea îi vorbeşte inimii despre bucurii şi tristeţi. 
Discursul ei e scurt, dar bogat în conţinut. lubirea este 
plină de pace şi de o credinţă care depăşeşte orice 
inteligenţă. 

Dumnezeu este Iubire nelimitată şi sfântă. 

Această lubire este cât se poate de raţională, de o 
puritate lipsită de orice amestec. 


Puritatea şi Iubirea sunt sinonime cu raţiunea şi 
noblețea. Dar nu tot ce se declară e Iubire. 

Iubirea nu-l cunoaşte decât pe cel care trăieşte în 
ea. 

În viața discipolului, siguranța constă în studierea 
Iubirii raționale, care nu slăbeşte niciodată şi nu face 
decât să crească. Tot ce slăbeşte nu e Iubire, ci o umbră 
a vieţii. 

Există o credinţă vie, imuabilă, constantă, o lubire 
nelimitată care nu slăbeşte. Iubirea care nu se măreşte 
permanent slăbeşte. Cel a cărui Iubire creşte permanent 
face parte dintre cei care s-au născut din nou. 

Numai omul născut din nou nu mai comite greşeli. 
El trăieşte în bucuria în care sălăşluieşte Dumnezeu. Şi 
bucuria lui Dumnezeu poartă în ea viaţa veşnică. 

Iubirea nu murdăreşte niciodată. În Iubirea veşnică, 
legile vieţii acţionează diferit. 

Omul Iubirii este înconjurat de o lumină vie. 
Binecuvântarea Cerului se manifestă în Iubire. 

Să ştiţi că două căi duc la Dumnezeu: calea Iubirii şi 
calea înțelepciunii. Calea Iubirii este plăcută la 
străbătut; pe ea merg şi copiii. Dar calea înţelepciunii 
este abruptă, stâncoasă şi plină de obstacole. Trece 
peste înălțimile piscurilor muntoase, unde domneşte 
furtuna. Discipolul nu poate să străbată această cale 
decât cu Maestrul său. 

Cel care a pornit pe calea Iubirii este pregătit să 
accepte marea înţelepciune divină. Iubirea este cea mai 
bună pregătire pentru acceptarea înţelepciunii. Tocmai 
de aceea se zice: „Iubirea aduce lumină”. 

Aplicaţi focul viu al Iubirii, lumina vie a înţelepciunii 
şi forța vie a Adevărului! 


Iubirea din care ţâşneşte viața este adevărata Iubire. 
Înţelepciunea din care ţâşneşte lumina este adevărata 
înțelepciune. Adevărul din care vine libertatea este 
Adevărul însuşi. 

Acolo unde e lumină, acolo unde e puritate 
spirituală domneşte Duhul Sfânt. 

Acolo unde e lumină, acolo unde e puritate 
spirituală şi libertate divină se manifestă Duhul Sfânt. 

În Iubirea divină manifestată şi realizată, sufletul îşi 
exprimă cele mai nobile trăsături. 

Fie ca viaţa şi Iubirea să-ți sălăşluiască în suflet, 
lumina şi înţelepciunea, în intelect, puritatea, în inimă, 
libertatea şi Adevărul, în minte! Atunci se va topi 
învelişul de gheaţă al sufletului, peste intelect se va 
revărsa o lumină strălucitoare şi el se va umple de 
gânduri. Din izvorul inimii cresc verdeaţa şi viaţa. 

Acceptă căldura divină a Iubirii, lumina îngerească a 
înţelepciunii, puritatea inimii, forţa Duhului, şi vei păşi 
pe calea cunoaşterii şi a elevării. 

Preafericit este sufletul care merge pe calea 
luminoasă a binelui veşnic, a vieţii veşnice! 

Pune-ţi Adevărul în suflet, şi vei dobândi libertatea. 
Deschide-ţi calea luminii în intelect, şi înţelepciunea îţi 
va aduce cunoaşterea. Acceptă puritatea în inima ta, şi 
iubirea îşi va găsi acolo plenitudinea. 

Pune-ţi Iubirea în inimă, şi îţi va aduce puritatea şi 
noblețea sentimentelor. 

Pune-ţi înţelepciunea în intelect, şi îți va aduce 
lumina în gânduri. 

Pune-ţi Adevărul în minte, şi îţi va aduce libertatea 
hotărârilor. 

Pune-ţi Virtutea în forță, şi ea va aşeza în tine 
Adevărul imuabil şi Duhul lui Dumnezeu va sălăşlui în 


tine. Şi vei rămâne sub aripile Lui, sub privirea 
compasiunii Sale. 

Din Iubire provine viaţa. 

Din înţelepciune provine cunoaşterea înaltă. 

Din Adevăr provine libertatea spirituală. 

Din Dreptate provine dreapta împărţire. 

Din Virtute provine rodul. 

Iubirea să mărturisească cât de pure vă sunt 
inimile. 

Înţelepciunea să mărturisească cât de strălucitoare 
vă sunt minţile. 

Adevărul să mărturisească cât de libere vă sunt 
sufletele. 

Lumina nu poate fi prinsă cu mâna, dar e percepută 
de ochi şi înțeleasă de rațiune. Această lumină 
călăuzeşte prin întuneric sufletul decăzut. Când, în 
noaptea cea mai întunecoasă a vieţii, o luminiţă apare în 
faţa sufletului, el este copleşit de bucurie. Această 
lumină începe să crească treptat şi, curând, totul în jur 
se luminează. În această lumină, ascultă glasul Celui 
care te călăuzeşte. 

Mâna nu poate să apuce decât rodul provenit din 
lumină; ochiul îl poate vedea pe slujitorul care îl aduce, 
iar intelectul poate să citească scrisoarea celui care o 
trimite. 

Rodul sfânt al vieţii trebuie să fie apucat în 
puritatea absolută. 

Sufletul discipolului trebuie să fie cuprins de 
tresărirea sfântă a Duhului sfânt. Numai cu această 
puritate şi cu această tresărire discipolul poate să se 
apropie şi să vadă chipul sfânt al Adevărului şi să 
înţeleagă calea ascendentă a Iubirii. 


Ideile mari trăiesc în sufletele nobile; gândurile 
luminoase, în minţile luminate; dorinţele pure, în inimile 
curate. 

Dumnezeu este lumina în care se coc roadele 
Virtuţii. Numai Dumnezeu e Iubire. 

Maestrul este purtătorul acestui adevăr. El a venit 
să restabilească puritatea pierdută. 

Iubirea divină rezistă la orice; pe ea se bazează 
Maestrul. În iubirea omenească, totul se stinge. 

Treceţi cu bine examenul inimii, al sufletului, al 
minţii. Atunci vi se vor deschide porţile regale ale 
Adevărului divin! Şi Iubirea însăşi vă va primi în pragul 
noii vieţi pe care Hristos o aduce lumii! Atunci, sufletul 
vi se va bucura şi va fi copleşit de Harul sfânt. 

În timpul examenului, să zici: „Fără teamă şi fără 
întuneric! Cu viaţa şi cu lumina; înainte, cu Iubirea 
nelimitată!”. 

Studiază legile cu care poţi să depăşeşti încercările 
ivite în cale. Ele generează impulsuri noi, trezesc forţe 
noi şi trasează astfel viitorul luminos prevăzut de imensa 
lubire a Atotputernicului. Ele aduc tuturor sufletelor 
puterea de a evolua. 

Suferințele exprimă durerile naşterii unei vieţi 
sublime în suflet. Ele îl trezesc ca să-i aducă la 
cunoştinţă un mediu nou, condiţii noi şi o activitate 
nouă. Sufletul intră într-o lume nouă. 

Supus temperaturilor şi presiunilor înalte, carbonul 
dobândeşte frumuseţea şi puritatea diamantului, care 
refractă razele soarelui printr-o strălucire puternică şi o 
reflectă în mii de culori. 

Forţa fiecărui om constă tocmai în examenele 
reuşite, precum şi în încercările şi suferinţele depăşite. 


Să ştii că vei ieşi din încercări şi suferinţe prin 
înțelepciune şi lubire. E posibil să treci prin anumite 
suferințe şi necazuri ca să-ţi căleşti sufletul. 

Pentru omul raţional, necazurile sunt un privilegiu 
şi bucuriile, un bine. Ele merg împreună. 

Treceţi-vă repede examenele, în toate privinţele. 
Aveţi credinţă! Credinţa este o expresie a Iubirii. 

Omul drept cade şi se ridică de şapte ori. Cel care a 
căzut nu are alt prieten decât pe Dumnezeu, în 
încercările cele mai mari, să ştii că nu eşti niciodată nici 
singur, nici părăsit. 

Discipolul trebuie să fie un erou care, după ce a 
căzut şi s-a ridicat de mai multe ori, continuă să meargă 
pe cale, spre înălțime, unde îl cheamă Adevărul. 

Dumnezeu a ridicat mii de suflete căzute care au 
crezut în El. Tocmai în încercare se cunoaşte forța 
discipolului. Nu rata ocazia de a-ţi trece examenul. Fie 
ca lumina, pacea şi Iubirea să te susţină, să te 
ocrotească şi să te ducă la reuşită. 

Cel perfect este mai presus de orice ispită. 
Manifestările omeneşti josnice îi sunt străine. Sufletul îi 
e plin de Iubire, de înţelepciune şi de Adevăr. 

Iubirea Maestrului a fost deja pusă la încercare, în 
această Iubire nu există nicio excepţie. Iubirea 
discipolului este pusă la încercare. Dacă schimbă 
Maestrul, nu şi l-a recunoscut. Inima lui nu are 
acuitatea Iubirii; se găseşte încă în prag. 

Cunoştinţele discipolului sunt puse la încercare. 
Cunoştinţele Maestrului au fost puse deja la încercare. 
Inima şi voinţa discipolului sunt puse la încercare. Vor 
putea rezista ispitei? Dacă rezistă, discipolul va fi 
meritat Iubirea Maestrului. Maestrul se va bucura că 
discipolul se află în lumina căii ascendente, nu în 


minciuna creată de mâyă (Iluzia universală, în 
terminologia hindusă  (n.tr.)). Când eşti în lumina 
Maestrului manifestat, eşti discipolul Iubirii divine 
manifestate, în care nu există nici trădare, nici 
minciună, nici înşelătorie. În ea există bucuria veşnică, 
beatitudinea şi lumina care nu se întunecă niciodată, ci 
stăruie ca o blândă mângâiere divină pentru suflet. 

Cel ce te călăuzeşte e fidel şi veridic în toate căile 
sale. El este Maestrul luminii eterne, al Iubirii infinite 
manifestate. 

În viaţa sa, discipolul va trebui să arate singur cât 
de mult preţuieşte Testamentul Adevărului veşnic. 

Discipolul trebuie să aibă două calităţi: demnitate şi 
smerenie. Discipolul trebuie să se judece singur înainte 
ca judecata să vină din exterior. Nu trebuie să tragă 
concluzii pripite despre ce nu cunoaşte bine. Trebuie_să 
cunoască fiecare suflet acolo unde el se găseşte. Căci, la 
lumină, unele lucruri cresc, altele înfloresc, rodesc şi se 
maturizează. 

Pe calea sublimă a luminii, discipolul îşi găseşte 
inspiraţia lângă ce este mai elevat decât gândirea 
omenească. Trebuie să dovedească faptul că Infinitul a 
aşezat în el ceva bun. Mintea lui nu trebuie să se stingă. 
Omul diferă tocmai prin faptul că e întotdeauna fidel şi 
veridic. Trebuie să trăiască viața sublimă unde domnesc 
Iubirea, înțelepciunea şi Adevărul. 

Vei învăţa, vei avea răbdare şi te vei bucura; vei 
gândi, vei lucra şi vei mulţumi. Aceasta este voinţa Celui 
infinit. 

Maestrul este mereu lângă discipolii buni. Maestrul 
este întotdeauna absolut veridic față de discipol. 

Discipolul trebuie să ştie cine îi este Maestru şi să 
aibă în el o încredere absolută. El este cel pe care 


Maestrul îl cunoaşte de o eternitate, de-a lungul întregii 
sale evoluţii şi de-a lungul întregului său drum. 

Discipolul ştie şi este absolut convins că Maestrul 
doreşte şi lucrează la binele lui suprem, la evoluţia lui. 
Unica grijă a Maestrului este progresul discipolului. Căci 
singurul scop al Maestrului este slăvirea lui Dumnezeu 
în sufletul omului. De aceea, Maestrul a venit singur. A 
se îndoi de Maestrul său este pentru discipol o 
dezonoare şi a se îndoi de Dumnezeu înseamnă a-şi 
pierde viaţa. 

A-i cunoaşte pe Dumnezeu şi pe Maestru înseamnă 
viaţa veşnică. 

Cuvintele mele se adresează discipolilor muncitori. 
Mai ales lor ne adresăm prin razele strălucitoare ale 
luminii spirituale, în prezenţa Iubirii, înţelepciunii şi a 
Adevărului. 

„Eu şi Tatăl meu vom veni şi vom sălăşlui în voi.” 
îmi voi ajuta din toate puterile discipolii care merg pe 
calea blândeţii şi a bunătăţii. 

Iubirea, înţelepciunea şi Adevărul să fie cu voi acum 
şi în secolele ce vin. Să vă încălzească şi să lumineze tot 
ce e bun şi sublim în voi. Acestea sunt cuvintele vieţii. 

Discipolul care studiază bine poate să conteze 
întotdeauna pe Iubirea Maestrului său. 

Preafericiţi cei care iubesc, căci vor avea o viață 
îmbelşugată! 

Preafericiţi cei care merg pe calea înţelepciunii, căci 
vor rămâne în lumină! 

Preafericiţi cei care trăiesc în Adevăr, căci vor fi 
eliberaţi de toate lanţurile care îi limitează. 


Aceasta este epistola eternă a Duhului. 


Iubirea fie cu voi; Iubirea care aduce pace, puritate, 
rațiune şi divină răbdare sfântă. 

Iubirea Duhului sfânt să vă lumineze. 

Bucuraţi-vă în spirit; fiţi veseli spiritual. 

Soarele vieţii străluceşte la fel şi constant. 

Pacea mea fie cu voi toți care purtaţi puritatea 
divină. 

Lumina şi afecțiunea mea constantă să fie veşnic cu 
voi toţi, discipoli ai vieții. 


Sofia, 22 martie 1939 


Salutare către suflete cu ocazia anului 1914 


Mergeţi în lumina spirituală, 
ca să fiti fiii Luminii. 


Lumina spirituală este pentru suflet ceea ce este 
lumina fizică pentru corp. Hrănirea, creşterea şi 
dezvoltarea corpului sunt imposibile fără lumină. La fel, 
sufletului îi este imposibil să crească, să se dezvolte şi 
să dea roade, fără lumină spirituală. Aşa cum lumina 
vine de la soare, lumina spirituală, care atinge sufletul, 
vine de la Dumnezeu. După cum lumina nu este 
identică cu soarele, lumina spirituală nu este identică cu 
Dumnezeu. Lumina ne face să ne gândim la soare; 
lumina spirituală ne arată calea ce duce la Dumnezeu. 
La lumina timpului noros nu putem să indicăm unde se 
găseşte soarele, deoarece este ascuns de nori. Dar, cu 
ajutorul cunoştinţelor şi al experienţelor, reflectând la 
oră şi la anotimp, îi putem determina cu aproximaţie 
poziţia. Apoi, fixând cu atenţie locul reperat, putem să 
zărim eventual o lumină mai puternică, forma umbrită a 
soarelui. La fel se întâmplă în cazul luminii spirituale pe 
care Dumnezeu o îndreaptă spre sufletul nostru. Cu 
aceleaşi eforturi, cu ajutorul experienței şi al 
cunoştinţelor, putem şi trebuie să-L căutăm pe 
Dumnezeu. 

Când se naşte un copil, părintele îi oferă condiţiile 
necesare vieţii şi creşterii corpului. Tot aşa, când s-a 
născut omul, i s-a dat lumina spirituală, condiţia 
necesară dezvoltării sufletului său. Condiţiile sunt 
necesare pentru satisfacerea aspiraţiei noastre de a 
merge în Cer; ele ajută sufletul să se purilice şi să se 
îmbogăţească spiritual. Căci Cerul nu este accesibil 


decât sufletelor bogate spiritual, pure şi „înveşmântate 
în haine de sărbătoare. Să fii fiu al luminii spirituale 
înseamnă să ai şi să foloseşti condiţiile care ne-au fost 
date: lumina spirituală pentru evoluția noastră 
spirituală. Procesul luminii spirituale este cel al 
purificării sufletului şi al fecundării sale. 

Lumina le dă plantelor posibilitatea să se hrănească 
cu sucurile pământului, pe care le transformă, în 
frunzele lor, în substanțe nutritive. Astfel, planta creşte 
şi rodeşte. Şi sufletul nostru este o plantă care trebuie 
să dea roade. Prin inimă, face rădăcini în lumea 
materială: acestea sunt dorințele. Aspirațiile şi gândurile 
sunt sucuri pentru suflet, care îl ameliorează şi-i dau 
posibilitatea să dea roadele binelui. Putem să fim buni în 
dorințele şi gândurile noastre. Totuşi, ele nu pot fi 
prețioase decât dacă sunt unite şi manifestate într-o 
acțiune. Realizându-se printr-o acțiune, sufletul dă 
roade folosind condiţiile ca substrat. Astfel, aşa cum în 
plante lumina transformă sucurile în substanță vegetală 
şi în fructe, lumina spirituală ne transformă gândurile şi 
dorințele în acțiuni bune, roade ale sufletului. 

Aceasta înseamnă să fii fiu al luminii spirituale, să 
foloseşti lumina spirituală, condițiile dăruite de 
Dumnezeu ca să trăieşti astfel încât să-ţi asiguri 
progresul spiritual şi să dai roade spirituale. 

Ca fii ai luminii spirituale, avem o atitudine diferită 
față de Dumnezeu, care e izvorul ei. În funcție de epocă, 
Dumnezeu ne oferă condiții diferite, astfel încât să ne 
asigure dezvoltarea. În funcție de epoci şi prin 
comportamentul față de Dumnezeu, sufletul nostru 
dobândeşte o înțelegere diferită: aceasta în funcție de 
condițiile în care Dumnezeu, educatorul nostru cel mai 
bun, ne pune să lucrăm, şi asta în aşa fel încât aceste 


condiţii să fie utilizate ca să ne permită să devenim buni 
şi să stabilim între noi o mai bună înţelegere. 

Ca să intrăm în împărăţia cerească, trebuie să fim 
izbăviţi. Dar izbăvirea nu este de ajuns, trebuie să 
putem profita de ea. Izbăvirea înseamnă că Dumnezeu 
ne cruţă de condiţiile rele în care sufletul, intelectul şi 
inima noastră nu pot să evolueze şi ne aşază în cele care 
permit dezvoltarea lor. Când izbăvim pe cineva de 
închisoare, îl scoatem din condiţiile care îi împiedică 
dezvoltarea şi îl paralizează, ca să-l aşezăm în condiţii 
favorabile. Dar apoi, utilizând aceste condiții, 
cunoaşterea şi experiența sa, acela trebuie să lucreze 
singur şi să se dezvolte. Altfel, deşi are condiții favorabile 
şi a fost izbăvit, nu poate nici să se dezvolte, nici să 
progreseze. În acest fel, ne-am izbăvit prin lisus Hristos, 
fiind cruțați de condițiile rele care ne împiedică 
dezvoltarea, fiind aşezaţi în condiții noi, în lumina 
spirituală şi binecuvântarea pe care trebuie să le folosim 
pentru dezvoltarea şi progresul nostru. 

Izbăvirea duce la libertate: cel care a fost izbăvit din 
închisoare e liber! Şi noi, izbăviți de Iisus Hristos, 
suntem liberi prin Hristos. În fiecare dintre noi se 
ascunde o viață adevărată: sufletul este legat de izvorul 
de unde viața a fost insuflată. Această viață ascunsă, 
această scânteie divină se tânguie în noi mereu. Oftează, 
este nemulțumită şi caută cu totul altceva, sublim. 
Această viață ascunsă este un stimulent pentru progres; 
ea ne face să avansăm. Dar, când se găseşte în condiții 
care ii împiedică manifestarea şi derularea naturală, nu 
suntem liberi. Libertate este atunci când viaţa spirituală, 
puternică, ascunsă, iese din condiţiile care îi împiedică 
dezvoltarea şi manifestarea, ca să fie aşezată în cele care 
îi sunt favorabile. Aşadar, libertatea urmează izbăvirii. 


Cel ce nu e izbăvit nu e liber. Dar, dacă omul e liber 
interior, dacă simte că sufletul îi e unit cu Creatorul său 
şi cu toți oamenii din lume, dacă nu simte vreun 
obstacol în calea acestei uniri, este izbăvit. Păcatul este 
un obstacol în calea izbăvirii, aşadar cel care este sub 
dominaţia păcatului nu este liber. De aceea, Apostolul 
le-a spus romanilor: „Când suntem izbăviţi, suntem 
eliberați de păcat”. 

Ne sunt date indicii ca să ştim dacă suntem liberi 
sau nu. Aceste indicii sunt suferinţele. Ele arată că viaţa 
noastră trebuie să intre în alte condiţii de existenţă. 
Când viaţa intră în condiţii favorabile dezvoltării, nu mai 
simțim suferinţele. Îngerii sunt liberi. Ei sunt în 
condiţiile cele mai plăcute, necesare manifestării vieţii 
lor interioare. Sfinţii nu erau supuşi, nu se plângeau şi 
nu simțeau suferințele. Căci, puşi în condiţii mai 
elevate, în atmosfera sfântă în care erau liberi, viaţa lor 
spirituală se manifesta şi mai mult. Astfel, dacă suferim, 
trebuie să ne îndreptăm viaţa interioară spre condiţii 
mai elevate. Şi, elevând şi întărindu-ne viaţa interioară, 
stabilind o legătură cu cei drepţi, cu Puterile şi cu Duhul 
Sfânt, vom fi liberi şi nu vom mai suferi. Aceasta 
înseamnă că vom fi fii ai luminii spirituale, că vom fi 
utilizat condiţiile care ne-au fost date. 

Cel care este fiu al luminii spirituale profită de 
lumina şi de faţa întunecată a vieţii. Altfel spus, poate să 
utilizeze pentru elevarea lui atât fericirea, cât şi 
nefericirea, atât ajutorul, cât şi obstacolele. Educatorul 
îşi pune învăţăcelul nu numai pe un drum lipsit de 
capcane, prezentând doar înlesniri, ci şi pe cel cu 
obstacole ce trebuie depăşite. Înlesnirile ajută la 
dobândirea cunoştinţelor, dar obstacolele îmbogăţesc 
experienţa. Omul liber nu se găseşte pe o cale lipsită de 


obstacole, dar le depăşeşte cu uşurinţă şi înaintează, în 
timp ce omul care nu e înzestrat se opreşte în faţa lor. 
De aceea, Dumnezeu, ca educator perfect, le dă copiilor 
lui şi obstacole pe care ei trebuie să înveţe să le 
depăşească. Numai în acest caz vom fi liberi şi puternici. 

Deseori, ne plângem de suferinţe, de gânduri şi de 
dorințe rele. Nu e drept. Acestea sunt condiţii în care 
sufletul ni se maturizează, în care roadele se coc mai 
bine. Fiecare condiţie ne-a fost dată de Tatăl nostru 
ceresc ca să o învingem, să o depăşim, să o transformăm 
din stăpân al nostru în slujitor al nostru, şi astfel să 
devenim buni, puternici în bine şi bogați spiritual. Nu 
poate fi altfel, căci „împărăţia divină e a celui care se 
străduieşte pentru ea’. Această violenţă e o luptă. Totuşi, 
„noi n-avem de luptat împotriva cărnii şi sângelui, ci 
împotriva  stăpânitorilor întunericului acestui veac, 
împotriva duhurilor răutăţii care sunt în văzduh”. 

Astfel, când luptăm „împotriva  stăpânitorilor 
întunericului acestui veac”, devenim fii ai luminii 
spirituale şi avem ajutorul Cerului. De aceea trebuie să 
căutăm numai această bogăţie, „să fim gata să luăm 
toate armele divine”, să „ne încingem mijlocul cu 
adevărul, să ne punem platoşa neprihănirii, să avem 
picioarele încălţate cu râvna Evangheliei păcii. Să luăm 
şi coiful mântuirii şi sabia Duhului, care este Cuvântul 
lui Dumnezeu, rugându-ne în gând tot timpul”. 

Astfel, dacă vrem să fim fii ai luminii spirituale, 
trebuie să utilizăm toate condiţiile, bune şi rele, în care 
ne aflăm. Căci, folosindu-le pentru propria dezvoltare, 
ne eliberăm de condiţiile rele, adică devenim liberi. În 
acest fel, cu propria experiență şi cu acele cunoştinţe 
dobândite, îl vom găsi pe Dumnezeu, izvor de lumină 
spirituală. Astfel, fiul luminii spirituale este vesel, nu 


deznădăjduieşte în sufletul lui. Iată cum fiul luminii 
spirituale dobândeşte în el însuşi echilibrul divin şi îl 
introduce în lume. 

În relaţiile reciproce dintre oameni, există două 
feluri de legi: primul fel, cu un caracter mecanic, are 
două feţe, care sunt adunarea şi scăderea; al doilea, cu 
caracter divin, are şi el tot două feţe, înmulţirea şi 
împărţirea. Păcatul este însoţit întotdeauna de acţiuni 
din prima categorie. De exemplu, Adam şi Eva s-au unit 
în fruct şi de asemenea cu şarpele. Astfel au ieşit la 
iveală nesupunerea şi orgoliul lor. Dumnezeu i-a alungat 
din rai. Mai multe femei se reunesc într-un loc şi încep 
să adune lângă ele păcate: încep să vorbească despre 
viața unora şi a altora şi să bârfească. Ele scot în 
evidenţă defectele lor şi pe cele ale oamenilor. 

Un evanghelist bogat a construit un siloz ca să 
depoziteze grâu, fără să-l folosească în modul voit de 
Dumnezeu. În consecinţă, chiar în aceeaşi noapte, 
Dumnezeu i-a luat sufletul. Diamantul are valoare; 
strălucitor, este culmea vieţii mondene, dar refracția 
frânge razele soarelui fără să le înmulțească. 

Bobul de grâu e umil, ieftin, dar, pus în pământ, se 
înmulțeşte. Aşa este omul spiritual. Fiul fidel şi bun 
înmulţeşte talentele maestrului său: îndeplineşte legea 
divină. Un bob căzut în pământ roditor se înmulţeşte în 
30, 60 şi 100 de boabe. Când a creat omul, Dumnezeu i- 
a poruncit „să crească şi să se înmulțească”. Dacă ai 
însuşiri bune, talente, trebuie să le înmulţeşti. Femeia 
să vadă la soțul ei trăsăturile de caracter bune şi să facă 
în aşa fel încât să le înmulțească. Mai târziu, soțul îi va 
răspunde în aceeaşi măsură. Va începe să împartă cu ea 
sentimente şi recunoştinţă; va participa la eforturile ei. 
Dacă vreunul dintre ei vede defecte la celălalt, să nu le 


scoată în evidenţă în fața oamenilor. Să se străduiască 
să le transforme în calități şi apoi să le înmulțească. 

Dacă se spune că împărăţia cerului seamănă cu 
drojdia de bere şi cu grâul semănat, asta înseamnă că, 
îndată ce elementele acestei împărăţii pătrund în 
sufletul şi în mintea oamenilor, se înmulţesc. Dumnezeu 
îi va primi pe oameni în împărăţia sa. 

Pornind de la acest punct de vedere, când ziceam că 
trebuie să fim fii ai luminii spirituale înseamnă că 
trebuie să înmulţim, să utilizăm toate condiţiile în care 
ne aflăm, pentru binele nostru şi al celorlalți. 

Aşa cum reproducerea plantelor şi a animalelor nu 
este posibilă decât la lumină, înmulţirea, adică acţiunile 
oamenilor conform legii sfinte, nu este posibilă decât în 
lumina spirituală. Nu este vorba ca fiii luminii spirituale 
să strălucească, să fie diamante sterile şi lipsite de 
creştere. Li se cere să fie boabe de grâu care se 
înmulţesc. Lipsa de fructilicare înseamnă moarte. 
Smochinul care nu dădea fructe a fost blestemat şi tăiat. 
Curmeiul de viță care nu dă rod este tăiat, pe când cele 
care dau rod sunt curățate ca să rodească şi mai mult. 
Astfel, să semănăm seminţele iubirii şi ale bucuriei 
pentru ca pacea să încolţească în minţile noastre; să 
semănăm seminţele răbdării îndelungate şi ale blândeţii 
pentru ca rodul compasiunii să încolţească în inimile 
noastre; să semănăm semințele credinței şi ale 
frumuseţii pentru ca în viața noastră să încolțească 
rodul cumpătării. Astfel, plenitudinea se va manifesta în 
viața noastră. Inima se va înnobila, mintea se va lumina, 
iubirea se va dezvolta şi vom dobândi fericirea. 

Aceasta este viața ascendentă a lui Dumnezeu 
pentru individ, pentru societate şi pentru omenire. 


Burgas, 6 ianuarie 1914 


Condiţiile vieții veşnice 
Şi viața veşnică este aceasta: 

să Te cunoască pe Tine, singurul Dumnezeu 
adevărat, şi pe lisus Hristos 

pe care L-ai trimis Tu. 


Când tânărul, curat ca rouă, se află în faţa idealului 
lui în lume, se opreşte şi zice: „Am găsit. Asta este! 
Acum pot, asemenea lui Arhimede, să determin 
greutatea relativă a corpurilor, să indic cât argint, cupru 
şi aur conţine coroana regală. Acum pot să spun, ca 
Newton, de ce merele se coc şi cad, de ce stâncile se 
rostogolesc pe pante, de ce izvoarele curg din munţi, 
susură, sar din piatră în piatră şi se scurg cu 
repeziciune, de ce corpurile cereşti se rotesc în jurul 
focarului lor central. Acum, mintea mea, inima mea îmi 
dezvăluie acest mare secret al mişcării vieţii. Pot să vă 
spun în ce constă viaţa veşnică, pot să-i determin 
proprietăţile, calităţile, condiţiile şi elementele. Le-am 
găsit, am piatra filosofală, am dobândit preţiosul elixir al 
vieţii. Pot să fiu curajos ca leul, răbdător ca bivolul, să 
zbor ca vulturul şi să fiu raţional ca omul.” Şi tocmai aşa 
se şi zice: „Ai dezvăluit-o nou-născuţilor”. Acest tânăr nu 
e departe de adevăr. A înţeles limba primordială cu care 
a vorbit Dumnezeu. Concluziile şi concepţiile lui arată că 
înţelege originea de unde se inspiră. Vorbeşte, gândeşte, 
simte şi acţionează corect din punct de vedere logic şi 
filosofic. Are pacea şi înţelegerea în inima lui. Nu există 
controversă în privința cuvântului „veşnic”, dacă să fie 
aşezat înainte sau după cuvântul „viaţă”. „E învelişul din 
exteriorul lucrurilor”, zice el. „Pentru mine, este 
important ca acest cuvânt să se găsească în mintea şi în 


inima mea, să-mi pătrundă profund în suflet şi să-mi 
susțină spiritul cu focul lui sfânt.” 

Răspunsul lui e corect. Cu mulţi ani în urmă, era 
normal ca vizitiul să fie aşezat în față şi stăpânul, în 
spate. În vremurile noi, această regulă s-a modificat: 
stăpânul este aşezat în faţă şi vizitiul, în spate, în faţă 
sau în spate, asta nu schimbă mare lucru; este de ajuns 
ca hăţurile să se găsească în mâini competente, ca 
bidiviii să fie puternici, trăsura solidă, vizitiul vioi la 
minte, stăpânul inteligent, şi ţinta va fi atinsă. Dar 
cineva va întreba: „Ce înţelegi prin asta?” - „Nimic mai 
simplu. Doar că vizitiul şi stăpânul trebuie să fie la locul 
lor.” - „Totuşi?” 

- „Poţi să spui ca acel tânăr: «(Am găsit, am găsit!»? . 
Aceasta este întrebarea principală pentru tine şi, când 
vei răspunde la ea, vei vedea altfel lumea şi viața. 

Să ne întoarcem la vorba noastră. Când a rostit în 
faţa ucenicilor Săi acele cuvinte despre viața veşnică, 
Hristos a dezvăluit o mare lege a vieţii prin care se 
disting şi se determină două elemente esenţiale care 
intră în viața temporară şi veşnică, în viaţa conştientă şi 
inaccesibilă simţurilor noastre obişnuite. Acum, oamenii 
care nu înţeleg sensul profund al limbii primordiale pot 
s-o traducă într-un fel sau altul, să deplaseze cuvintele, 
dar există anumite legi care guvernează gândirea omului 
şi nu permit schimbările bruşte. 

Atâta timp cât omul nu va învăţa să gândească 
corect, va comite greşeli şi le va plăti cu multe suferinţe. 
Tot ce este scris în marea carte a vieţii este pentru 
oamenii care gândesc, nu pentru înapoiaţii care nu 
înțeleg aceste legi. Acum, dacă citim „viaţă veşnică” sau 
„veşnică viaţă”, veţi întreba ce putem să înţelegem prin 
cuvântul „veşnic”. Acest cuvânt poate să aibă un sens 


exterior sau unul interior. Prin „viaţă veşnică” se înţelege 
o viaţă lungă, infinită, continuă. În engleză, „veşnic” are 
o rădăcină de origine sanscrită şi înseamnă „pământ”, 
iar „pământ” în bulgară se spune „zemia”, ceea ce în 
sanscrită înseamnă „ființă care concepe şi dă naştere”. 

Deseori, se confundă „veşnica viaţă” cu existenţa 
omului. Totuşi, omul poate să existe fără să trăiască. 
Metafizicienii discută acest subiect, dar, când intrăm în 
domeniul filosofici experimentale ca să verificăm legile 
divine, concluziile noastre trebuie să fie bazate pe adevăr 
şi rezultatele trebuie să fie corecte. 

În viaţa omului, există trei elemente principale care 
nu se schimbă niciodată, trei principii fundamentale pe 
care se construieşte viața actuală. Ele sunt aplicate în 
gramatică, logică şi matematică. De exemplu, când copiii 
sunt învăţaţi să formeze propoziţii, li se spune că ele au 
un verb, un subiect şi o conjunctie. Poate să fie şi un 
complement direct sau indirect etc. Dar baza se găseşte 
în aceste trei cuvinte care dau sensul. Dacă v-aş întreba 
ce este subiectul, mi-aţi răspunde: „Cuvântul care 
înseamnă obiectul despre care se vorbeşte în propoziţie . 
Şi verbul? „Cuvântul care spune ceva despre subiect.” 
Bun! Dacă un profesor v-ar da să analizaţi gramatical 
versetul de la început şi să găsiţi cuvintele cele mai 
importante pe care le conţine, toţi aţi alege cuvintele 
Dumnezeu şi lisus Hristos. Dar, aici, gândirea 
fundamentală a versetului este viața veşnică şi lisus 
Hristos este un complement al acestui gând. Dumnezeu 
şi lisus Hristos sunt două începuturi din care decurge 
viața veşnică sau două suporturi, două trepte de scară 
pe care se sprijină ea. În mod logic, „Dumnezeu” este 
marea condiţie prealabilă şi „lisus Hristos”, mica 
condiție prealabilă, viaţa veşnică fiind concluzia. Să 


facem în aşa fel ca această gândire să fie şi mai clară. 
Prin cuvintele „viață veşnică” se înțeleg mişcările 
raționale ale sufletelor; prin cuvântul „Dumnezeu”, 
germenii Duhului, condiţiile, forţele, legile din natură pe 
care se construieşte şi se sprijină această ordine 
maiestuoasă; prin „lisus Hristos”, începutul rațional care 
provine din Dumnezeul Unic şi care călăuzeşte şi 
păzeşte toate fiinţele vii. 

Acum, puteţi să credeţi că zicând „viaţă veşnică” 
înțelegeţi şi ştiţi ce e viața veşnică. Dar care este 
elementul fundamental al cunoaşterii? Cunoaştem doar 
ce putem să testăm şi facem. Ceea ce nu putem să 
testăm şi facem nu ne este cunoscut. Despre aceasta, 
indiferent de natura sa, avem doar o idee şi putem să 
facem numai presupuneri. Dacă cineva v-ar da o pânză, 
aţi spune că ştiţi cum a fost făcută. Dar, dacă vi s-ar 
cere s-o ţeseţi (să toarceţi lâna, să faceți urzeala), ați 
spune că nu ştiţi. 

Ştiinţa spune că, pentru a trăi, fiecare fiinţă vie are 
nevoie de un mediu şi de condiţii. De exemplu, apa este 
mediul peştilor. Ce trebuie să înţelegem prin cuvântul 
„mediu”? Mediu, bază, sol au multe puncte comune. În 
bulgară şi în alte limbi, nu există cuvânt care să arate 
diferenţa esenţială dintre aceşti trei termeni. Primul 
element al „vieţii veşnice” este acela în care este 
cufundat sufletul, ca în cazul peştilor, şi acesta este 
elementul pe care îl numim mediu. Când începem să 
construim o casă, acest mediu se numeşte „baza” pe 
care se clădesc zidurile şi pe care se aşază acoperişul. 
Când sădim o plantă, mediul se numeşte „sol”. În sol 
punem diferite seminţe. În primul rând, trebuie să găsim 
mediul pentru fiecare lucru. Care este mediul pentru 
viața veşnică? Dumnezeu. Dar mai există două elemente 


tranzitorii sau condiţii. Unii confundă „condiţiile” cu 
„mediul. Există o diferență. Ca să poată merge de la 
Sofia la Varna, un tren trebuie să aibă anumite condiţii, 
adică şine, cărbune şi apă. Dar, când e vorba de om, 
care sunt condiţiile necesare vieţii sale? Mediul în care 
trăieşte omul este aerul; omul e cufundat în el. Dar 
aerul nu este singurul element necesar existenţei 
omului, peştilor şi păsărilor. Şi atunci apare al doilea 
element: hrana. Totuşi, nu suntem cufundaţi în hrană. 
Acest element este tranzitoriu şi vine din exterior, intră 
şi iese din noi, însă rezultatele lui rămân. Al treilea 
element necesar omului este cel în care sunt cufundați 
peştii, apa, mediul peştilor, pentru om fiind doar o 
condiţie. Dacă ne-am imagina omul în mediul în care 
sunt cufundaţi peştii, acesta ar muri. Pentru peşti, aerul 
este o condiţie, condiţie care se găseşte în apa însăşi şi, 
când apa trece prin branhiile peştilor, aerul se difuzează 
prin aparatul lor respirator şi le purifică sângele. Apa 
este mediu pentru peşti şi aerul este mediu pentru om. 
Dar mediul este doar un sfert de adevăr. De unde 
provin ideile mincinoase? Când folosim o analogie, 
trebuie să ştim ce doză de adevăr poartă în ea. Trebuie 
să fim sinceri întotdeauna şi nu numai că propriile 
concluzii trebuie să fie adevărate, ci, simultan, şi 
condiţia prealabilă mică şi condiţia prealabilă mare 
trebuie să fie adevărate. Este posibil ca una dintre 
condiții să fie adevărată, dar, dacă cealaltă nu e, 
concluzia voastră va fi falsă. Când matematicienii sau 
inginerii fac anumite calcule în vederea unor construcţii, 
iau în considerare toate posibilitățile, ca să evite orice 
eroare. Şi voi trebuie să respectaţi aceeaşi lege când vreţi 
să vă construiți caracterul, mintea şi inima. Trebuie să 
Ştiţi cum să le construiți: care este mediul, care sunt 


condiţiile şi care este elementul. Căci există şi elemente. 
Elementele se referă la menţinerea vieţii, şi condiţiile, la 
existenţa vieţii. De exemplu, ogoarele, grădinile, viile etc. 
sunt condiţii pentru viaţă, din care provin elementele 
vieţii: grâul, fructele etc. Lumina este un element 
necesar vieţii, cel de-al patrulea element. Aerul, hrana şi 
apa sunt primele trei elemente. Peştii pot să spună că 
apa le ajunge, căci în ea îşi găsesc toată hrana. Dar, 
dacă omul ar vrea şi el să trăiască în apă, s-ar găsi în 
contradicţie cu legile fundamentale care îi reglează viaţa, 
căci nu poate să intre în apă şi să trăiască acolo ca 
peştii. Exact din acest gen de concepţii greşite provin 
erorile din toate filosofiile şi religiile contemporane. 
Multe dintre problemele dogmatice pe care le conţin sunt 
doar pe jumătate corecte. 

Să revenim la cuvântul „veşnic”. El se referă la 
lumea spirituală, înțelegându-se aici materialele cu care 
se poate construi viața nemuritoare. Cuvântul „viață 
lasă să se subinţeleagă viaţa organică din materie, care 
creşte şi se dezvoltă şi nu poate fi continuă, veşnică. 
Forma i se poate schimba, şi această schimbare o 
numim moarte. Totuşi, ideile despre moarte variază. 
Când un om moare nu îşi pierde conştiinţa, ci poate să- 
şi piardă condiţiile în care se manifestă viaţa. Conştiinţa 
poate să rămână, aşa cum rămân oasele după moarte. 
Congştiinţa este coloana vertebrală spirituală a omului. 
Deci, pe această coloană vertebrală, ca pe coloana 
vertebrală umană, îşi au baza sistemul nervos şi 
organele care funcţionează pereche cu sentimentele şi 
capacităţile. În ceea ce îl priveşte pe Dumnezeu, El este 
forța sublimă sau mediul necesar în care omul este 
cufundat spiritual. 


Să explicăm această analogie. Când zicem că lumina 
îi este necesară ochiului omenesc, înseamnă că celulele 
ochiului sunt cufundate în lumină şi că ea este necesară 
întreţinerii lor. Sufletul omenesc trebuie să fie şi el 
cufundat. Dacă nu-l aveţi culundat, înseamnă că vă 
aflați în afara mediului vostru. Veţi trăi ca embrioni, ca 
numeroase boabe de grâu rămase cinci-şase mii de ani 
în piramidele şi mormintele egiptene, în locuri uscate, 
unde au aşteptat condiţiile necesare ca să fie semănate 
şi să încolțească. Astfel de seminţe de grâu au fost 
scoase şi semănate şi au dat rezultate excelente. Sufletul 
omului, asemenea unui bob de grâu, se găseşte şi el în 
hambarul divin, aşteptând cele trei elemente necesare 
care se află în condiţii, forțe şi legi, ca să poată să 
trăiască din nou. Cum ar zice creştinii: trebuie să găsim 
condiţiile în care ne-ar fi posibil să ne cufundăm şi să 
trăim în Dumnezeu. În acest sens trebuie să se îndrepte 
eforturile fiecărui om conştient, ca să ajungă în această 
stare. Trăiţi şi existaţi, dar starea voastră de viaţă şi de 
existență este una vegetativă. Existenţa voastră constă 
într-un singur element şi este limitată în raport cu 
esența divină care v-a creat ca bob de grâu şi sămânță 
de pom fructifer. Nu vă puteţi sustrage propriei 
existențe, nu puteţi să vă autodistrugeți. Existenţa 
voastră e în afara timpului şi a spaţiului. Sufletul 
omului a existat în această stare miliarde de ani în 
străfundurile conştiinţei divine, dar viaţa lui, în acest 
timp, avea o altă natură: nu era individualizată, nu 
cunoştea viaţa separată, cea a spiritului individual. 
Trăia în contemplarea beatitudinii divine, în stare de 
somnolenţă. Dar, acum, odată trezită, vine pe pământ ca 
să învețe sensul interior al acestei vieţi: viața 
individuală, ca să-şi dobândească singură viața 


nemuritoare şi să devină cetăţean al Cerului cu drepturi 
şi obligaţii impuse. 

Acum, unii vor să se incarneze şi în acelaşi timp să 
fie ca Dumnezeu. Totuşi, să trăieşti aşa cum trăieşte 
Dumnezeu este o contradicţie, deoarece, pentru a trăi 
aşa cum trăieşte El, nu mai există motiv să ieşi din El. 
Ce necesitate ar avea această conştiinţă divină să se 
separe şi să caute o altă viață? Aceasta arată că sufletul 
omului a existat dintotdeauna în Dumnezeu, că 
aspiraţia lui eternă este să-L caute în toate manifestările 
şi să-L imite. 

Dar să revenim la aspectul ştiinţific al subiectului: 
cum să stăpânim cele trei lucruri fundamentale care 
sunt mediul, condiţiile şi elementele necesare existenţei. 
Biserica exprimă această idee prin Sfânta Treime. Ce 
înseamnă asta? Trei fiinţe diferite care au o gândire şi o 
voinţă: Tatăl, Fiul şi Sfântul Duh. În gramatică, ele sunt 
subiectul, predicatul şi conjuncţia, iar în logică, marea 
condiţie prealabilă, mica condiţie prealabilă şi concluzia. 
Mediul tuturor ființelor şi al sufletelor noastre este 
Dumnezeu; elementul care poartă viaţă în el însuşi este 
Hristos; condiţiile care contribuie la manifestarea vieţii 
rămân în Sfântul Duh. Când schimbaţi ordinea 
lucrurilor, trebuie să schimbaţi în acelaşi timp legile 
care reglează această formă. Puteţi să plonjaţi în apă, 
dar, ca să trăiţi acolo, trebuie să vă schimbaţi şi forma 
omenească în cea de peşte. Aceasta ar fi o degradare a 
vieţii, căci, în acest caz, din apă, care este condiţie, veţi 
face mediu. Şi într-un caz, şi în celălalt, forma fiinţei 
trebuie neapărat să se modifice. Putem să modificăm 
forma de peşte doar schimbându-i mediul. Dacă îl 
scoatem din apă treptat şi îl introducem în aer, se va 
organiza în mod cert şi întregul organism va deveni de 


pasăre, va fi adaptat să trăiască în aer. Atunci, apa va 
deveni o condiţie pentru existenţa lui, aşa cum erau 
pentru el înainte aerul şi lumina. 

Când Hristos a zis: „Şi viaţa veşnică este aceasta: să 
Te cunoască pe Tine, singurul Dumnezeu adevărat”, ce a 
vrut să spună prin cuvintele „singurul Dumnezeu 
adevărat”? Acea forță supremă care se mişcă constant în 
noi, care poartă viaţă în ea şi creează condiţiile prin care 
putem s-o cunoaştem. O fiinţă culundată într-un 
anumit mediu nu poate să cunoască acel mediu. De 
exemplu, peştii nu pot să cunoască apa în care sunt 
cufundaţi. Unii doresc să-L cunoască pe Dumnezeu, 
dar, dacă sunteţi cufundaţi în Dumnezeu, nu-L veți 
cunoaşte, căci vă aflaţi în interiorul Lui şi doar trăiţi în 
EI, fără să-L cunoaşteţi. Dacă doriţi să-L cunoaşteţi, 
trebuie să ieşiţi din El şi să faceţi din El o condiţie a 
existenţei voastre. Să presupunem că îi vorbiţi unei 
celule vii din voi. Celulele omului sunt fiinţe care 
raţionează, înzestrate cu o inteligență specifică. Ele sunt 
ca păsările şi ca peştii. Asta poate să vă pară uimitor, 
dar e cât se poate de adevărat. Puteţi încerca să le 
vorbiţi şi acele celule să vă înţeleagă. Şi, când le veţi 
vorbi în limba lor, îşi vor executa misiunea perfect. Dar 
puteţi să le şi speriaţi, şi atunci se vor înghesui unele în 
altele. Dacă o celulă ar zice că ar vrea să ştie ce este 
omul, ar fi acelaşi lucru ca atunci când omul ar zice: 
„Vreau să ştiu ce este Dumnezeu”. Atunci, Dumnezeu 
nu trebuie să fie un mediu, omul trebuie să iasă din El. 
„Dar este posibil? Da. Trebuie doar să-ţi schimbi forma. 
„Dar nu pot! Aşteaptă, atunci, până ai să o schimbi! Asta 
e toată filosofia problemei! Şi celula, ca să ajungă să ştie 
ce este omul, trebuie să treacă prin miliarde de condiții 
în toate țesuturile, să fie în stomac, inimă, plămâni, 


creier etc. Şi numai după aceea va putea să se oprească 
şi să zică: „Mi-am făcut o părere despre om; ştiu deja ce 
este omul”. 

Şi acum, noi, filosofii din această lume, care am 
călătorit peste tot, ne oprim şi zicem: „Vino să-ţi spun ce 
este Dumnezeu: este atotputernic, ai înţeles acum? - 
„Am înţeles.” N-ai înţeles nimic. Abia după ce ieşi din 
acest mediu, după ce ieşi pe acea poartă care se 
numeşte moarte, abia atunci vei cunoaşte ce este 
Dumnezeu. Exact din această cauză mor oamenii. Şi, 
când într-un suflet se naşte dorința de a-L cunoaşte pe 
Dumnezeu, la moartea lui, trebuie să spună: „Trebuie să 
mor ca să-L cunosc pe Dumnezeu”. Este cea mai bună 
definiţie a cunoaşterii lui Dumnezeu. 

Cei care au scris Evangheliile erau oameni foarte 
înţelepţi. Unii cred că evangheliştii erau simpli pescari 
inculți şi că lisus Hristos era simplu şi neinstruit. Dar 
nu-i adevărat. Hristos şi-a făcut studiile la şcoala divină. 
Nu avea nevoie să studieze pe pământ. Afirmația că 
omul care n-ar fi studiat ar fi putut să schimbe lumea şi 
să-i ducă pe oameni la Dumnezeu este o concluzie 
superficială care mă uimeşte! Materialiştii, panteiştii 
spun: „Voi, creştinii, sunteţi prea prostănaci, sunteți 
lipsiţi de logică. Aveţi încredere într-un om, care era 
unul obişnuit şi incult, ca să vă conducă la Dumnezeu. 
Noi - adaugă ei -, când reflectăm, luăm în considerare 
totul”. 

Într-o zi, într-o biserică, cineva, predicând, a afirmat 
că Hristos a hrănit cinci mii de persoane cu cinci pâini şi 
doi peşti. Ca să-i facă pe cei care îl ascultau să înţeleagă 
această minune, a zis: „Să nu credeţi că erau nişte pâini 
obişnuite. Nu, erau mari ca nişte coline”. Un păstor, 
auzind asta, a fluierat după obiceiul lui şi a replicat: „De 


ce vorbeşti aşa? Nu mi se pare deloc uimitor că pâinile 
au fost atât de mari. Singurul lucru care mă uimeşte pe 
mine este mărimea cuptorului în care au fost coapte 
acele pâini atât de mari!” lată lipsa noastră de logică, 
judecata noastră superficială. Primul lucru pe care 
trebuie să-l facă un creştin este să se elibereze de toate 
concluziile mincinoase, de toate gândurile mincinoase şi 
de toate dorințele mincinoase. Şi o poate face. Un om 
înzestrat cu logică se poate elibera imediat de ele. De 
exemplu, un elev poate să verifice până unde este 
corectă această afirmaţie: Omul este o ființă cu două 
picioare; fiecare ființă cu două picioare este, deci, om. În 
consecință, găina, care are două picioare, este om. 
Concluzia este foarte corectă, numai că a avea două 
picioare nu este ceva ce îl caracterizează pe om, căci 
poate să meargă şi în patru labe! Pe om îl caracterizează 
inteligența, inima şi sufletul. Sunt trei elemente. 
Picioarele sau braţele sunt doar prelungiri sau o 
producție fizică a activității omului. 

Când trebuie să execute o activitate, omul trebuie să 
aibă braţe şi picioare. Condiţiile le vor crea. Care vor fi 
acelea? Ele vor corespunde mediului. Spunem că este 
imposibil ca unele organe să se schimbe cât timp o ființă 
trăieşte în acelaşi mediu. Dacă luăm peştele, vom spune 
că înotătoarele îi sunt necesare şi nu se pot schimba. 
Totuşi, dacă peştele iese din apă, dacă poate să o facă şi 
decide să devină om, va trebui ca înotătoarele să i se 
transforme în braţe şi în picioare. Noi, cei care dorim să 
trecem în lumea spirituală, suntem ca peştii, cufundaţi 
într-un mediu. Dacă vrem să cunoaştem condiţiile în 
care trăiesc îngerii, aceştia ne vor spune, aşa cum le-am 
spune noi peştilor dacă ar vrea să iasă din apă şi să 
treacă în mediul nostru ca să gândească şi să acţioneze: 


„Trebuie întâi să-ţi transformi înotătoarele, să creezi 
plămâni şi să înveţi să respiri”. Peştele care va putea să 
îl înveţe pe alt peşte cum se formează plămânii va fi 
peştele cel mai învăţat. 

Acum, vă recomand această învățătură ca să vă 
puteţi face plămâni pentru cealaltă lume, căci, dacă nu 
aveţi, nu veți intra acolo. Trebuie să fiți pregătiți pentru 
ca viața voastră să se prelungească în Cer, fără 
întrerupere, după plecarea de pe pământ. 

Să reflectăm la cuvântul „cunoaştere. În limba 
scrisă, cuvintele sunt formate din anumite semne, 
literele. Putem să luăm cuvântul bulgar „cunoaştere” 
(nosHabane). Cel care a format aceste semne avea în 
cap o anumită idee. 

Prin analogie, mă gândesc la plante şi la flori în felul 
următor: când floarea creşte, stă înălţată ca un pahar, 
cu deschizătura în sus, până în momentul în care 
acceptă germenele. Îndată ce îl acceptă, începe să se 
întoarcă în jos, să se aplece şi atunci formează litera n. 
Am zis, în cunoaştere (nosnabane), paharul este întors 
spre Dumnezeu ca să toare în el ceva şi, după ce a 
primit, vrea să testeze ce a primit, să realizeze experienţa 
sau, în sens organic, subînţelegem că floarea a prins rod 
şi fructul trebuie să se coacă. Deci, nu puteţi avea 
cunoaştere cât timp n-aţi fost fecundațţi. Altfel, veţi fi un 
suflet gol, întors în sus. Când sufletul vi se întoarce în 
jos, zicem că Dumnezeu a pus ceva în voi. Este posibil 
ca acel fruct să cadă înainte de vreme şi procesul trebuie 
să fie repetat, cel al dezvoltării şi al maturizării, căci fără 
efort nu există reuşită. Se spune despre O (zero) că e 
nimic. Dar, în matematică, zero are forţa să crească sau 
să micşoreze de zece ori, după cum este aşezat în faţă 
sau după cifră. Dacă, de exemplu, punem O după 1, asta 


formează un număr de zece ori mai mare; dacă îl punem 
în faţa lui 1, numărul este de zece ori mai mic. Aşadar, 
nimicul e ceva. În ce mod ceea ce nu are nimic în el 
poate să crească sau să micşoreze lucrurile? Potrivit 
concepţiilor mele, în nimic există timpul şi spaţiul ca 
două elemente necesare dezvoltării noastre organice; în 
spaţiu acţionează lumina şi căldura. Deci, când aşezăm 
un zero după n, asta înseamnă că floarea are condiţii să 
se dezvolte. 

Dar să vorbim despre copac, care are o viaţă dublă: 
sus, în trunchiul şi ramurile şui; jos, în rădăcini. Se 
spune că peştele este cufundat în apă şi omul este 
cufundat în aer. Aceasta este adevărat doar pe jumătate. 
Există şi alte elemente şi, dacă ar fi eliminate, viaţa s-ar 
opri. Plantele, care dau fructe, au două medii: solul 
pentru rădăcini şi atmosfera pentru crengi şi frunze. 
Atunci, în acest caz, prin cunoaştere se subinţelege 
cunoaşterea solului ca o condiţie pentru ramuri şi ca 
mediu pentru rădăcini, pentru dobândirea hranei pentru 
ramuri, frunze şi flori. Să presupunem că vă aflaţi jos, în 
rădăcini. Călătorind în acest copac (cel al vieţii), veţi 
vedea că există două feluri de viață: viaţa materială, în 
rădăcini, şi viaţa spirituală, în ramuri. Sunt ca subiectul 
şi predicatul (verbul). 

Lumea duhurilor, a îngerilor, numită de unii lume 
astrală, este legătura dintre lumea oamenilor (fizică, 
materială) şi lumea pur spirituală sau lumea divină. Cel 
care vorbeşte este Dumnezeu. El reprezintă Cuvântul, 
izvorul cunoaşterii, al forței şi al vieţii. Omul este 
subiectul, solul care pregăteşte seva vieţii, şi auxiliarul 
„a fi” reprezintă duhurile şi îngerii care leagă lumea 
fizică de lumea spirituală şi care aplică legile acţiunii 
armonioase a acestor două lumi. Puteţi avea un subiect, 


puteţi avea un verb, dar, fără legătură, nu aveţi o 
propoziţie. Tocmai îngerii introduc în noi ştiinţa lui 
Dumnezeu, fără de care nicio viaţă n-ar fi posibilă în noi. 
Voi face o comparaţie. Presupuneţi că ieşiţi din casă 
noaptea în plină iarnă, că tremuraţi şi vă expuneţi la 
lună. Cineva vă întreabă: „Ce faci aici?” - „Mă încălzesc.” 
- „Dar nu e soare!” - „Eşti orb, te înşeli, acest soare mă 
va încălzi puţin câte puţin.” Când nu aveţi nicio idee 
despre Dumnezeu, înseamnă că între voi şi Dumnezeu 
există un gol, o barieră care întrerupe legătura vieţii 
voastre cu viaţa divină. 

Acum, îmi dau seama că în această conversaţie ceva 
nu e clar în mintea voastră. De ce? Atunci când, ca să vă 
explic lucrurile, trec din această lume în cealaltă, există 
un interval. Dacă aş vorbi despre muzică, ați zice că 
omul poate să perceapă undele sonore a căror frecvenţă 
este între 32 şi 46.000 de vibrații pe secundă. Cât 
priveşte lumina, aceasta se manifestă la început ca o 
rază roşie în ochiul nostru, cu 428 de miliarde de 
vibrații pe secundă. Mergând mai sus pe această scară, 
între razele roşii şi razele violete, ajungem la 739 de 
miliarde de vibrații pe secundă. Gândirea noastră nu 
poate fi logică decât atunci când ne limităm la cercul 
îngust al celor pe care putem să le sesizăm, adică al 
celor pe care le putem testa şi înţelege. Când trecem 
brusc de la sunet la lumină, nu putem fi întotdeauna 
logici, căci între sunet şi lumină există anumite vibrații 
pe care nu le-am luat în considerare. Trecem de la sunet 
la lumină, dar am ratat unele domenii despre care nu 
avem nicio noţiune. Pornind de la lumea cu 32 de 
vibrații pe secundă şi ajungând la 46.000 de vibrații pe 
secundă, lume accesibilă urechii, zicem: „Până aici, 
ştim”. Dar, mergând mai departe, ne trezim în întuneric 


şi zicem: „Nu cunoaştem asta”. Ajungând în apropierea 
razei roşii, zicem: „Slavă Domnului, am trecut prin acel 
pustiu!”. Dar acel pustiu cuprinde un spaţiu mare, 
inimaginabil, situat între două limite, între 46.000 şi 
428 de miliarde de vibrații pe secundă. Tot ce nu 
înțelege omul este pentru el un pustiu în care nu creşte 
nimic. Nu există nimic. Când a vorbit despre viaţa 
veşnică, Hristos a fost foarte atent. El a umplut toate 
intervalele, a unit lumile în una singură: cea spirituală 
cu lumea îngerilor, lumea divină cu lumea Sfintei 
Treimi, lumea fizică cu lumea oamenilor, a sufletelor. De 
aceea, El zice: „Eu sunt Calea Adevărului spre Viaţă. Leg 
aceste două lumi şi, în acelaşi fel, vă duc din lumea 
îngerilor spre lumea lui Dumnezeu, cea a Adevărului. 
Astfel, cel ce Mă urmează şi va apuca pe drumul pe care 
i-l voi arăta va găsi binele necesar sufletului său, pacea 
divină”. Din acest motiv, mai spune: „Vă dau pacea, vă 
las pacea mea”. Pacea este copilul Cerului. A fost 
înălțată în casa Domnului. După tot ce am spus, se 
poate trage concluzia aceasta: Calea este mişcarea 
Duhului Sfânt în aplicarea raţională a legilor naturii; 
Viaţa este organizarea armonioasă a elementelor şi 
dezvoltarea forţelor în suflet; Adevărul este manifestarea 
lui Dumnezeu Unic; aceasta creează condiţiile în care 
mintea şi sufletul omului pot să aspire la ceva mai bun 
şi mai luminos în această lume vastă. 

Să considerăm „viaţa veşnică” un izvor care ţâşneşte 
dintr-un pisc înalt al munţilor divini, de sub o anumită 
stâncă. Apa este elementul care poartă în el viaţa. 
Cursul râului este calea descendentă spre un punct mai 
jos, spre o lume inferioară. De aceea, Hristos a spus: 
„Am ieşit din Adevăr, din Dumnezeu şi am coborât în 
lumea materială ca să ajut oamenii, ca să-i stropesc cu 


această apă vie”. Din acelaşi motiv, în alt loc, a zis: 
„Sunt apa vie”. Aceste trei lucruri despre care vă 
vorbesc, Viaţa veşnică, Dumnezeu şi lisus Hristos (Cale, 
Adevăr şi Viaţă) sunt legate între ele. Dacă apa nu 
țâşneşte din vârful muntelui şi nu curge pe acest drum, 
albia râului despre care vorbeşte Hristos, nu poate să 
aducă binefacerile aşteptate. Din punct de vedere 
hristic, trebuie să fim mai aproape de acest izvor. 
Hristos viu este acest izvor: omului îi este de ajuns să 
ştie cum să bea din acest izvor. Nu spun că nu ştiţi să 
beţi, dar beţi la o distanţă de 500-1.000 km de izvor şi 
ziceţi că ştiţi ce este Hristos. Nu ştiţi câte elemente au 
intrat în această apă, au tulburat-o şi v-au înşelat astfel 
gustul. Trebuie să urcați pe cursul râului. Drumul e 
cam lung şi faceţi bătături la tălpi, dar, ajunşi lângă 
izvor, veţi spune: „Aceasta este apa bună!” Şi cei care nu 
vor putea merge lângă izvor vor bea apa tulbure, pentru 
că fără apă e şi mai rău. Vă spun: în ciuda bătăturilor 
de la picioare, mergeţi lângă izvor şi beţi din apa lui 
curată! La întoarcere, veţi avea o minte limpede, o inimă 
bună şi o vedere extinsă. Multe eforturi, multă muncă 
cu el însuşi îi vor fi necesare omului ca să poată aplica 
învăţătura lui Hristos şi să dobândească aceste rezultate 
care, într-o zi, îl vor înălța ca să devină cetăţean al 
cerului şi să trăiască printre îngeri şi sfinți. 

Să revenim la subiect. Când se vorbeşte despre viața 
veşnică în sensul de nemurire, fiecare va spune că o 
astfel de viaţă este imposibilă aici pe pământ. Într- 
adevăr, când moare, poate oare omul să dobândească 
viață? Concluzia este corectă. Totuşi, nu toate 
concluziile corecte sunt adevărate, căci cum am putea 
oare să ştim dacă omul moare sau nu complet? După ce 
nu a muncit primăvara, vara şi toamna, omul zice: „Voi 


munci în cursul iernii”. Îi voi spune: N-ai condiţiile 
necesare ca să munceşti. Dacă nu te-ai îmbogăţit 
primăvara, vara şi toamna, cum te-ai putea îmbogăţi în 
timpul iernii? Dacă nu ai lucrat când era timpul s-o faci, 
cum ai putea să dobândeşti viața veşnică? Poţi să faci 
asta acum, astăzi. Este de ajuns să ai curajul acelui 
păstor de a-ţi purta corect bâta şi de a şti cum să 
loveşti. Definit ştiinţific, să loveşti înseamnă să cunoşti 
condiţiile în care vei putea să reacţionezi când, în viaţă, 
în cale va apărea o dificultate. 

Spuneţi deseori: „Cum a zis Dumnezeu”. Dar 
Dumnezeu zice că unui fricos i se vor lua oile, va fi sclav 
şi va sta să facă întruna cărămizi ca evreii în Egipt. În 
realitate, nu facem numai cărămizi şi case. Sunt 
construcţii şi construcţii. Am construit casa, dar 
Dumnezeu vine şi ne goneşte afară din ea. O luăm de la 
capăt timp de cinci, zece, cincisprezece, douăzeci de ani, 
economisim şi, după câţiva ani, El ne ia încă o dată 
casa. La ce foloseşte această muncă inutilă? Nu vreau să 
spun că nu trebuie să muncim, ci s-o facem raţional, ca 
să câştigăm ceva care ne va aparţine. Prezicând astfel, 
cineva va zice: „Dar tu ne înveţi să nu muncim!”. Eu îi 
învăţ pe oameni că trebuie să muncească. Cel care a 
venit, perceptorul, vă ia proprietăţile şi inima şi le vinde, 
dar niciodată n-a vândut mintea omului. Câte inimi, 
câte suflete nu sunt capturate şi vândute! Şi oamenii 
pretind că sunt proprietarii! Vedem mulţi oameni care 
nu ştiu nici să gândească, nici să acţioneze. Ei pot să 
urască, dar nu să iubească. Toţi aceştia, cu mintea şi cu 
inima coruptă, formează o karma şi vedem, în viitor, 
întreaga populaţie suferind şi plângând din cauza unor 
legi pe care aceşti „aleşi le-au promulgat. Întrebaţi-vă 
deputaţii şi parlamentul ce legi promulgă. Un parlament 


zice: „Promulgăm legi pentru ca legea divină să nu mai 
fie învățată în şcoli”. Sau: „Dumnezeu va fi respins, a 
trecut vremea Lui; nu vom mai merge la biserici, dar 
vom respecta noile idei, iar cel care nu va respecta 
această lege va fi pedepsit în consecinţă”. Voi spuneţi: 
„Nu se poate face nimic, deputaţii pe care i-am ales fac 
astfel de legi, nu ne-a mai rămas decât să ne supunem”. 
Dar veţi mai spune: „Legea asta care a fost votată nu 
este corectă”. Ar trebui să alegeţi alți deputați, care vor 
dovedi care este dreptul vostru şi vor promulga alte legi. 
Ceea ce se întâmplă în lume se întâmplă şi în noi înşine. 
Hristos zice că, pentru a avea viață veşnică, omul 
trebuie întâi să înveţe să gândească şi să acţioneze 
corect. Acum, voi ziceţi: „întorcându-ne acasă, vom 
începe să aplicăm corect legea”. Ce veţi aplica? Din nou 
vechea lege! Un mic deranjament vă va devia şi veţi uita 
viața veşnică. Servitoarea a lăsat mâncarea să se ardă, 
începeţi să strigaţi şi s-o certaţi şi, odată cu mâncarea, 
vă pierdeţi complet capul şi inima. Ştiţi cu ce semănaţi? 
Oamenii inteligenţi au ilustrat deseori unele situaţii prin 
povestioare. Să dăm un exemplu. Un câine care trecea 
pe un pod a văzut în apă alt câine ducând un os în gură. 
A dat drumul osului său ca să-l ia pe celălalt. Şi a 
pierdut osul. Deseori, şi noi, prin reflecţie, abandonăm 
ce e cultivat pentru ce e sălbatic. Faptul că servitoarea a 
lăsat mâncarea să se ardă nu trebuie să vă tulbure. 
Când vă pregătiţi pentru viaţa veşnică, trebuie să aveţi 
răbdare şi stăpânire de sine asemenea acelui filosof care 
a trudit douăzeci de ani la unele probleme matematice 
scriind totul pe hârtiuţe: nu s-a înfuriat când, 
întorcându-se acasă, a observat că menajera, facându-i 
ordine în cameră, a pus pe foc toate acele hârtiuţe. Ar 
trebui să păstraţi toate aceste hârtiuţe. Acum, adunați 


toate hârtiuţele pe care le-a scris Dumnezeu şi ziceţi: „Ce 
sunt fragmentele astea?”. Şi le aruncaţi în foc. Ce veţi 
răspunde când Dumnezeu o să vă întrebe: „Unde sunt 
hârtiuţele tale?” „S-a făcut curat în cameră.” - „Să nu se 
mai întâmple încă o dată.” N-ar trebui să faceţi în acest 
fel curat în camera voastră divină. Acele hârtiuţe sunt 
diferiţi centri ai omului pe care Dumnezeu a scris mult, 
şi lucruri foarte preţioase pentru voi. Totul trebuie pus 
în ordine. Multe lucruri sunt împrăştiate în jurul 
edificiului construit de Dumnezeu - cărămizi, nisip, 
pietre - şi toate aceste materiale trebuie să intre în 
construcția noii voastre case. Trebuie să pregătiți singuri 
acest material nou. De aceea Hristos a zis: „Când îl veţi 
cunoaşte în voi pe singurul Dumnezeu adevărat care 
construieşte, care este mediul, condiţiile şi elementul din 
voi, veţi dobândi viaţa veşnică”. 

Acum, vreau să vă las trei lucruri la care trebuie să 
reflectaţi: mediul, condiţiile şi elementele. Cei care nu se 
pot gândi la ele să se gândească la un subiect accesibil 
lor. Dar cei care gândesc să verifice dacă sunt cufundațţi 
în acest mediu numit Dumnezeu. Au condiţiile şi 
elementele? Aerul lor e curat? Ferestrele le sunt 
deschise? Ochii şi limba le sunt la locul lor? Limba nu e 
chiar atât de mică pe cât o vedem. Ea, care creează şi 
distruge lumea, se arată prea puţin. Nu e vizibilă, dar ce 
eroină! Rupe oase, face oamenii să se bată unii cu alţii. 
Dacă limba nu e la locul ei, trebuie să strângețţi 
şuruburile ca să nu fie zgomotoasă, căci, atunci când va 
veni Dumnezeu, El va vedea dacă toate şuruburile limbii 
voastre sunt la locul lor şi dacă ea funcţionează aşa cum 
a creat-o pe vremuri. Într-un anumit loc, şuruburile s- 
au deteriorat. Pălăvrăgeşte. Puneţi repede şuruburi în 
acel loc! Câte şuruburi n-am văzut pierdute! Veţi aduce 


şuruburile pierdute, verigile pierdute, toate elementele 
limbii voastre, ale minţii şi inimii voastre şi le vom pune 
la locul lor. De aceea vine acum Hristos. Aţi aruncat 
rotita, dar nu trebuia. Cum aşa? Savanţii spun că 
cecumul este inutil şi trebuie înlăturat când ne doare. 
Cum se poate spune că nu foloseşte la nimic? Va veni 
timpul în care va începe să funcţioneze. Medicii spun că 
apendicele s-a inflamat şi trebuie scos. 

Mai bine mor decât să rămân fără el, căci boala se 
va instala în altă parte. Organele nu trebuie suprimate. 
Câte milioane de ani l-au fost necesare lui Dumnezeu ca 
să facă apendicele? Şi, acum, un doctor stupid 
consideră că e inutil şi-l taie! Să fie eliberat omul de el! 
Acest onorabil apendice poate să se revolte de mai multe 
ori şi să zică: nu trebuie să mănânci carne, nu trebuie 
să tai gâtul animalelor. Fasolea, lintea nu provoacă 
dureri, dar se spune: afară cu apendicele! Şi mâncăm 
din nou carne. Dar apendicele are amici în inimă şi în 
minte. Dacă îl operaţi, odată cu el vor muri amicii din 
inimă şi din minte. Pentru asta, Hristos a zis: „Aceste 
trei elemente din viaţă, condiţiile, forţele şi legile, trebuie 
să fie puse la locul lor”. Asta sugerează creştinismul şi 
este ştiinţa profundă a vieţii. 

Nu vreau să vă ofer o filosofic goală, ci vreau să 
testaţi şi să încercaţi în viaţă ce v-am spus. Cum va fi 
corectată lumea? Se va corecta când toate vieţile vor fi 
puse la locul lor. Atunci, viaţa va începe să funcţioneze 
ca un ceas. Vă voi da un exemplu. Un om şi-a cumpărat 
un ceas care s-a oprit foarte repede. El şi-a zis: „Am dat 
mulți bani, nu l-am purtat nici măcar o săptămână şi s- 
a oprit'.”. S-a dus la ceasornicar ca să-i repare ceasul şi 
l-a întrebat: „Câţi bani vrei?”. Ceasornicarul s-a uitat la 
ceas şi a răspuns: „Zece centime. - „Bine." 


Ceasornicarul a suflat în mecanismele ceasului, de unde 
a ieşit un păduche care se blocase înăuntru, şi ceasul a 
reînceput să meargă. „O să-mi iei zece centime pentru 
un suflat?” - „Exact!” Şi Dumnezeu va sufla, şi totul va 
merge din nou. Aceste mici vietăţi nu sunt la locul lor şi 
nu trebuie să se găsească în ceas. Creştinismul este 
filosofia care vrea să elibereze sufletul omenesc de toate 
categoriile de paraziți, ca viciile limbii, ale minţii şi ale 
inimii să fie găsite. În asta constă izbăvirea. Şi, când 
toate şuruburile şi buloanele, mintea şi inima vor fi puse 
la locul lor şi în ordine, atunci vor veni condiţiile vieţii 
veşnice. Atunci, învierea va fi un act posibil, realizabil. 
Ştiu că această punere la loc a şuruburilor este o muncă 
grea, dar, după ce va fi terminată cu succes, omenirea 
îşi va sărbători jubileul pe pământ. Copilul, fiul şi fiica 
vor cânta melodia nouă a vieţii, bucurându-se că părinții 
au găsit şi potrivit şuruburile şi că pentru ei urmează un 
viitor luminos. Popoarele se vor bucura, îl vor lăuda şi îl 
vor slăvi pe Bunul Dumnezeu, pentru că conducătorii lor 
spirituali, preoţii, predicatorii, profesorii au găsit şi au 
potrivit şuruburile şi pentru că, pentru viaţa lor pe 
pământ, se statorniceşte un viitor luminos. Toţi vor 
intona un cântec de slavă care va ajunge până în 
străfundurile inimii lor şi sufletelor lor. Acest cântec va 
dezvălui trecutul, va înţelege viitorul şi va exprima 
spiritul vieţii noi. Dar cineva va întreba: „în ce constau 
aceste şuruburi? Ce pot să facă?”. În aceste şuruburi 
este trasată calea pe care trebuie să mergem. Ele 
reunesc, adună părţile separate ale vieţii. Cel care 
priveşte bine pasul şurubului şi mâna care îl răsuceşte 
va înţelege sensul profund al marilor legi care conduc 
spre o ţintă anume. Acestea sunt forțe divine care, 
potrivit voinţei divine, vor apărea curând în viaţă, vor 


aşeza la locul lor elementele separate, vor dirija seva 
divină spre sufletul omenesc, vor aşeza sufletul în 
mediul lui adevărat, vor crea cele mai bune condiţii 
pentru dezvoltarea sa şi îi vor dărui adevăratele 
elemente ale vieţii. Atunci, sufletul nostru va suge, 
precum copilul la sânul mamei, un lapte tare, sănătos şi 
pur. Atunci, în subconştientul nostru vor apărea 
rădăcinile conştiinţei divine, şi pe ele se va ridica 
tulpina. Crengile vor creşte, vor dezvolta frunzele 
conştiinţei de sine şi pe ramuri vor apărea bobocii şi 
florile supraconştiinţei, cea a îngerilor. 

Când se va produce, acesta va fi semnul venirii 
primăverii spirituale. Sufletul omului se va găsi în 
domeniul nemuririi, în afara ghearelor morţii, ale 
păcatului şi ale criminalităţii. Şi noi, cu o credință 
pozitivă, cu o cunoaştere pozitivă, putem să atingem 
bogăţia ce n-are preţ, rodul pomului vieţii veşnice, ale 
cărui frunze slujesc la vindecarea beteşugurilor 
omeneşti şi ale cărui fructe întreţin sufletul omenesc şi 
unirea lui cu Dumnezeu. Acest mare eveniment se află 
în pragul vieţii noastre. 


Sofia, duminică, 12 octombrie 1914 


Cercurile conştiinţei 


Dumnezeu domneşte în cer, 
Dumnezeu domneşte în viaţă, 
sfințit fie Numele Lui. 
Reflecţie 


Vă reproduc următorul citat: „Fii întotdeauna 
credincios, sincer şi blând. Şi Dumnezeul păcii îţi va 
umple inima cu toate binefacerile”. 

Ce înţelegeţi prin cuvântul „spirit”? Când se vorbeşte 
despre spiritul omenesc, înțelegeți omul în forma lui. 
Într-adevăr, prin cuvântul „spirit” se înţelege o mişcare 
conştientă. Numai ce e rațional se mişcă. Acolo unde nu 
există spirit, unde nu e rațiune, nu poate să fie mişcare. 
Aşadar, ceea ce este mort este lipsit de mişcare. Numai 
ceea ce trăieşte, lucrurile raţionale, se mişcă. Spunem 
deseori că un spirit a obsedat pe cineva. Nu! Spiritul nu 
poate obseda pe nimeni, poate doar să pună în mişcare 
omul. Astfel, vorbind de spirit, trebuie să aveţi o idee 
clară despre ce este. 

Mulţi vorbesc despre suflet. Ce este sufletul? Prin 
cuvântul „suflet” se înţelege ceea ce este sublim şi nobil 
în om, adică începutul raţional din el, care creează şi 
construieşte. Sufletul nu e ceva separat de om. El se 
manifestă în om ca principiu care creează, construieşte 
şi protejează de distrugere ceea ce el a creat. Sufletul din 
om este principiul blând prin care se manifestă iubirea. 
Pe de altă parte, mintea este principiul puternic din om. 
Spiritul şi sufletul au acelaşi raport între ele ca acela 
care există între intelect şi inimă. Dacă acceptăm ideea 
că sufletul este asemenea căldurii şi spiritul asemenea 
luminii, pot să se lipsească unul de altul? Spiritul este o 


suprafață pe care se reflectă sufletul. La fel se întâmplă 
cu lumina solară: dacă n-ar întâlni în drumul ei o 
anumită suprafaţă sau un mediu mai dens de materie în 
care să se reflecte, n-ar putea să se manifeste ca lumină 
şi căldură. În cursul venirii sale pe pământ, energia 
solară întâlneşte în spaţiu mai multe suprafeţe de 
densități diferite pe care se refractă de mai multe ori. 
Câte şi care sunt refractările pe care le suferă energia 
solară? Răspunsul este cunoscut de savanții adevărați, 
dar savanții obişnuiţi nu-l ştiu. Ei abia intră în ştiinţa 
pozitivă, cea a existenţei. 

Savanţii adevăraţi ştiu că Pământul are un înveliş 
dintr-o materie aparte, care slujeşte la transformarea 
energiei solare, ce este convertită în lumină perceptibilă 
ochilor noştri. O parte din energia solară este convertită 
în căldură graţie căreia organismul nostru creşte şi se 
dezvoltă. Energia calorică suportă şi ea mai multe 
refractări. Dacă, într-o zi, transformatorul de energie 
solară s-ar deteriora, viaţa pe pământ ar dispărea. 
Acestea sunt date ştiinţifice care pot fi verificate. 

Există multe date ştiinţifice şi mulţi savanţi în lume, 
dar puţini dintre ei sunt înţelepţi. De exemplu, unii 
savanţi sau unii oameni inteligenţi spun că Spiritul 
(Duhul) a obsedat pe cineva şi l-a răpit. Ce înţeleg ei 
când vorbesc despre obsesia prin Spirit? În Scripturi, se 
spune că Spiritul a răpit pe cineva. Aceasta înseamnă că 
Spiritul, care dispune de forţe puternice ale naturii, a 
răpit un anumit om. El poate să răpească nu numai un 
om, ci şi o întreagă adunare de oameni pe care să-i 
transporte dintr-un loc în altul. Dacă un ascensor poate 
„să ridice” sute şi mii de oameni şi să-i transporte dintr- 
un loc în altul, de ce Spiritul n-ar putea s-o facă? 


Spiritul are ştiinţă, cunoaşte legile de care se slujeşte 
natura. Poate să transforme materia şi s-o polarizeze. 

Când vorbesc despre aceste probleme, unii le înţeleg 
bine, dar alţii nu înţeleg totul. De ce? Pentru că nu sunt 
savanți, ci vor să fie consideraţi ca făcând parte dintre ei 
şi se plasează astfel pe o bază greşită. Ei trebuie să ştie 
că egalitatea în cunoştinţe nu va fi niciodată atinsă. 
Doar în inegalitate constă frumuseţea. Toţi oamenii sunt 
fraţi, dar cu concepţii diferite. Vaca este şi ea sora 
noastră, dar cu coarne şi copite. Pasărea este şi ea sora 
noastră, dar cu cioc, aripi şi pene. Când ne întâlnesc, 
aceşti fraţi şi aceste surori fug de noi, deoarece nu ne 
purtăm aşa cum ar trebui. 

Când se ajunge la ştiinţa despre relaţii, oamenii se 
poticnesc. Laicii şi oamenii Bisericii merg până la un 
anumit punct, dar, când ajung la subitilele relaţii 
interioare, toţi se opresc şi zic: „Această zonă este 
periculoasă, nu se poate merge mai departe”. Ajunsă în 
acest punct, mama zice: „Nu merită să fii mamă, să 
aduci pe lume copii”. Tatăl zice: „Nu merită să fii tată”. 
Pe de altă parte, dascălul zice: „Nu merită să fii dascăl, 
să-i înveţi şi să-i educi pe aceşti copii nerecunoscători”. 
Ajunşi în această zonă, toţi oamenii se opresc şi zic: „Nu 
merită să mergem mai mult”. Este o zonă îngheţată, pe 
care trebuie s-o traversăm cu orice preţ, ca să putem 
merge mai departe. Dincolo de această zonă, se găseşte 
una şi mai periculoasă, care trebuie şi ea traversată. Ca 
să treceţi de aceste două zone fără prejudicii, trebuie să 
vă echipați bine. Dincolo de ele, intraţi pe tărâmul 
frumuseţii sublime a vieții. 

Dacă vă privesc cu atenţie, văd că stările voastre se 
schimbă foarte des. Într-o zi, sunteţi inspirați, bine- 
dispuşi, gata să îmbrăţişaţi pe toată lumea. După două 


zile, sunteţi deprimaţi, mergeţi cu capul în jos, vă apasă 
ceva. De ce? Motivele sunt numeroase. În primul rând, 
n-aţi respirat corect, şi astfel s-a produs o constricţie a 
vaselor şi, drept urmare, energia creierului nu mai 
circulă bine. Corpul vostru eteric nu e în armonie cu 
corpul fizic. Aceste stări provoacă o obstrucţie interioară 
şi omul începe să se îndoiască şi să vadă totul anapoda. 
În funcţie de dispoziţie, vedeţi aversul sau reversul 
medaliei. De exemplu, cumpăraţi un bilet la loterie şi 
câştigaţi 50.000 de leva. Încasaţi banii, îi puneţi în 
buzunar şi plecaţi acasă veseli şi vioi. La toţi cei pe care 
îi întâlniți vedeţi doar feţe fericite şi mulţumite. Vedeţi 
binele în fiecare. Altul are la el 50.000 de leva şi trece 
printr-o pădure. Tâlharii îl prind şi-i iau banii. Rămas 
fără bani, vede tâlhari în toţi oamenii întâlniți în cale. 
Acest om vede peste tot răul. Care dintre cele două stări 
este corectă, prima, sau a doua? Oamenii sunt toţi buni, 
sau toţi răi? În primul caz, toţi oamenii erau buni pentru 
că eraţi bine-dispuşi. În cazul al doilea, toți oamenii erau 
răi pentru că tâlharii v-au luat banii. Veţi vedea oamenii 
buni sau răi în funcţie de dispoziţia voastră, bună sau 
proastă. 

Ca să nu fiți victimele confuziei, ca să nu ajungeţi la 
concluzii greşite, trebuie să vă studiaţi stările. Dispoziţia 
bună sau dispoziţia proastă sunt două stări de 
conştiinţă. Conştiinţa este o suprafaţă plană, asemenea 
unei pelicule fotosensibile folosite în domeniul fotografic. 
În consecinţă, cele mai mici schimbări care se produc în 
mentalul omului se imprimă în ea. Când constataţi cea 
mai mică schimbare în conştiinţa unei persoane, trebuie 
să fiţi atenţi să n-o deranjaţi, să nu filosofaţi despre ce 
simte, deoarece e posibil să vă loviți şi voi de aceeaşi 
stare. În ciuda filosofici voastre, e posibil să comiteţi 


aceeaşi greşeală. Ce trebuie să faceţi? Daţi-i persoanei 
un astfel de exemplu încât să înţeleagă prin intermediul 
vostru cum trebuie să se comporte. O persoană a fost 
jefuită - nu-i spuneţi că Dumnezeu e bun, că o va ajuta, 
îi va rezolva problema. Dar, dacă e săracă şi voi aveţi 
bani, fiţi darnici, ca să vadă ajutorul Domnului trimis 
prin intermediul vostru. Dacă îi spuneţi că Dumnezeu o 
va ajuta, că problemele i se vor rezolva şi că o iubiţi, 
toate acestea sunt cuvinte zadarnice care n-au nicio 
valoare. În faţa voastră stă un om îmbrăcat sărăcăcios, 
desculț, şi voi îi spuneți că-l iubiţi! înţeleg ca un om 
înfometat să se roage. Se roagă pentru ca cineva să-i dea 
de mâncare. Dar ca un om sătul să se roage, asta nu 
mai înțeleg. Un om sătul trebuie să se roage pentru 
omul înfometat? Nu, omul sătul trebuie să-l invite pe 
omul înfometat, să-i dea să mănânce, să-l îmbrace şi 
apoi va putea să-i vorbească puţin despre Iubirea divină. 
Altfel, vorbele fără fapte bune creează contradicții în 
viaţă. 

Înainte de a le da lecţii oamenilor, de a le spune cum 
să se comporte, trebuie să învăţaţi cum să vă comportați 
voi înşivă. Este ştiinţa cea mai grea. Este o pedagogie 
aparte pe care puţini au răbdarea s-o asculte, şi chiar 
mai puţini s-o aplice. Nu-i e deloc uşor omului să se 
educe el însuşi şi să aibă o abordare corectă faţă de 
toate fiinţele vii. Când dau un exemplu într-o conferință, 
ziceţi că asta îl priveşte pe un oarecare. Cineva îşi 
spune: „Acest exemplu mă vizează”. Şi se supără. Nu, 
exemplele date la şcoală sunt pentru toate fiinţele vii, fac 
turul lumii şi circulă în scopul educării oamenilor. Se 
referă la fiinţele vii, nu la morţi sau la pietre. În 
consecință, dacă vreţi să profitați de ele, consideraţi-le în 
sens pozitiv. 


Nu e deloc uşor să educi un om ca să dobândească o 
bună abordare interioară şi exterioară. Un bărbat şi o 
femeie s-au certat. Femeia i-a spus câteva vorbe 
jignitoare soţului. El s-a înfuriat, s-a întristat, n-a putut 
să digere cuvintele ofensatoare ale soţiei. Sunt ca nişte 
cuie înfipte în conştiinţa lui şi nu se poate elibera de ele. 
Îl întâlniți în drumul vostru pe acest bărbat şi vă 
întrebaţi de ce nu vrea să vă salute. Acest bărbat este 
ocupat: se luptă cu acele cuvinte ofensatoare şi amare 
pe care le-a rostit soţia lui. Lăsaţi-l în pace. E nevoie de 
timp ca să asimileze această amărăciune. 

Un bulgar din Kosteneţ avea obiceiul să-şi bată soţia 
conform regulilor din Evanghelie. Aderase recent la 
evanghelism şi începuse să citească Evangheliile. Şi, 
bătându-şi soţia din când în când, se justifica invocând 
un verset din Evanghelie care zice: „Dumnezeu îl 
pedepseşte pe cel pe care îl iubeşte”. 

Într-o zi, soţia lui era prost-dispusă şi asta îl enervă 
pe soț, care o bătu. Întristată şi ofensată, femeia i-a zis: 
„Să ştii că de data asta n-am să te iert, cât voi trăi, că 
m-ai lovit”. El a plecat Ia vie şi a început să sape, dar n- 
avea niciun spor. De ce? Ceva îl frământa, regreta că-şi 
bătuse soţia. A reînceput să sape, dar n-o făcea deloc 
bine. În fine, s-a reîntors acasă, s-a dus direct la soţie şi 
i-a zis: „Te rog să mă ierți, căci nu m-am purtat frumos 
cu tine. Am fost în vie să sap, dar nu reuşeam. Mă 
apasă ceva. Vreau să mă ierți”. Credea că, fără iertarea 
soţiei, evanghelismul lui va fi pierdut. 

De ce ofta şi era îndurerat acel om? Lovindu-şi soţia, 
luase asupra lui starea ei apăsătoare şi suferise din 
cauza ei. În acest caz, soția a devenit stăpâna şi el, 
servitorul. S-a zbătut toată ziua cu starea în care se 
aflase ea înainte. Se întreba: „Ca evanghelist, îţi iubeşti 


soția?” Ceva îl întreba în sinea lui: „Dar ea îi dă 
ascultare soţului?” 

Acolo unde există iubire, există şi ascultare. Unde 
nu e iubire, nu există ascultare. Deci ascultarea nu 
poate să existe fără iubire. Fără iubire, asta înseamnă 
deja violenţă. În iubire, ascultarea vine în mod natural, 
căci omul care iubeşte nu abuzează de puterea lui. 

Astfel, tot ce se întâmplă în viață trebuie să fie 
explicat în mod raţional. Fiecare schimbare din 
conştiinţă are o explicaţie rațională. Nu este de ajuns că 
aveţi stare proastă, ci trebuie să cunoaşteţi cauza. 
Neplăcerile pot să aibă origine fizică: ați mâncat ceva 
greu de digerat. Da, dar pot să aibă şi o cauză 
sentimentală sau intelectuală. 

Omul trebuie să cunoască neapărat cauzele 
schimbărilor care se produc în conştiinţa sa. Fiecare 
stare de conştiinţă poate să fie reprezentată printr-un 
cerc. Cercul va fi cu atât mai mare cu cât conştiinţa va fi 
mai largă şi mai trează. Din acest punct de vedere, 
conştiințele tuturor ființelor se prezintă sub forma a 
nenumărate cercuri concentrice, cercul interior fiind cel 
mai mic. Cercul exterior, cel mai mare, cuprinde toate 
celelalte conştiinţe, care trebuie, inevitabil, să-i dea 
ascultare. El constituie organele conştiinţei exterioare 
care le dirijează. Deci fiecare conştiinţă interioară 
trebuie să dea ascultare fiecărei conştiinţe exterioare 
situate deasupra ei şi toate trebuie să se supună celei a 
cercului celui mai exterior. 

Voi ziceţi: „Nu cred în Dumnezeu”. Vă loviți singuri. 
„Nu cred în îngeri.” Vă loviți singuri. „Nu cred în sfinţi, în 
duhuri”. Vă loviți singuri. Sfinţii, îngerii şi duhurile sunt 
cercuri care există deasupra voastră, dar nu puteţi 
vedea ce se găseşte deasupra voastră. Puteţi vedea doar 


ce este sub voi, nu şi ce este deasupra. Ce este deasupra 
vă poate vedea întotdeauna. Uneori, simţiţi influenţa 
acestor cercul i exterioare. Fiinţele din aceste cercuri 
ştiu cu mult înainte ce vă aşteaptă, ce suferinţe vi se 
pregătesc, şi iau măsuri ca să vă ajute. Văd că aţi 
apucat pe un drum greşit şi încep să vă influenţeze. 
Dacă nu puteţi să le înţelegeţi, vă vor crea suferințe atât 
de mari, încât gândurile vor începe să vi se trezească. 
Îndată ce începeţi să gândiţi, începeţi să simţiţi corect şi 
păşiţi pe calea cea bună. 

Să ne imaginăm 30 de cercuri, adică 30 de 
conştiinţe care se întrepătrund. Cercul exterior are forța 
şi posibilitatea de a le ordona pe următoarele 29. Totuşi, 
cercul cel mai interior nu dispune de nicio putere. Se 
simte singur, toate celelalte îi pot da ordine. El nu poate 
să-şi dea ordine decât lui însuşi. 

Conştiinţa fiecărui om se lărgeşte treptat şi, în 
cursul acestui proces, trece prin stări diferite. Când se 
găseşte în cercul cel mai interior al conştiinţei, omul se 
simte complet singur, părăsit de toţi. Nimeni nu-l 
iubeşte şi crede că nu poate să facă nimic. Această stare 
durează două sau trei ore. Apoi, conştiinţa lui începe 
treptat să se lărgească; trece prin toate celelalte cercuri 
de conştiinţă ca să ajungă în sfârşit la al treizecilea cerc. 
Îndată ce intră în această conştiinţă, omul începe să se 
simtă liber, mulţumit de el, crede că ştie multe lucruri şi 
că poate să facă orice. 

Conform legilor astrologiei şi chiromanţiei, este 
posibil să se determine exact în care cerc de conştiinţă 
se află un om. Nimeni nu poate să stea constant în 
acelaşi cerc. În conştiinţă se produc constant urcări şi 
coborâri. Exact în asta constă frumuseţea vieţii. 


Pictorul poate să deseneze aceste cercuri, după care 
puteţi determina în care cerc de conştiinţă vă aflați. 
Fiecare cerc este legat de anumite forţe ale naturii şi, în 
consecință, fiecare om este purtător al acestor forțe. E 
bine să desenăm aceste cercuri cu creioane colorate şi 
să-l plasăm pe om în centrul lor. Veţi obţine un tablou 
frumos pe care trebuie să-l studiaţi. Aceste cercuri 
reprezintă noile conştiinţe care acţionează în lume. 

Acum, când vorbesc despre conştiinţe, mai multe 
persoane riscă să fie expuse la contradicții şi să spună: 
„De ce trebuie să studiem cercurile conştiinţei prin care 
trece omul? Astăzi ne trebuie pâine şi numai pâine. N- 
avem timp să studiem”. Fiecare are grijă să-şi asigure 
hrana. După părerea mea, indiferent de om, indiferent 
de situaţia lui, îi rămâne timp să studieze. „Sunt 
negustor, n-am timp liber.” Chiar şi fiind negustor, 
dispui de puţin timp liber ca să studiezi. Studiul îi este 
necesar fiecărui suflet. În ceea ce priveşte sărăcia, bolile 
şi suferinţele din lume, acestea sunt condiţii care împing 
omul să înveţe. Nu vreau să demonstrez asta chiar 
acum. Fără s-o demonstrez, multe dintre acţiunile vieții 
ne permit să ne convingem de exactitatea spuselor mele. 

Recent, unul dintre fraţii noştri s-a îmbolnăvit. 
Simţind o mică mâncărime pe gât, se scărpinase şi 
provocase o rană mică şi o sângerare uşoară. El neavând 
la îndemână nici pânză, nici vată curată ca să absoarbă 
sângele, rana s-a infectat şi gâtul i s-a umflat. Dacă n-ar 
fi apelat la ajutor exterior, tot sângele i s-ar fi putut 
otrăvi. Venit să-l văd, am constatat că starea îi devenise 
foarte gravă. Eram uimit cum putuse să se lase într-o 
astfel de stare în care sângele i se contaminase. Oricum, 
trebuia ajutat urgent. În acest timp, apropiații încercau 
să-l convingă să se opereze. „De ce să te operezi?” - 


„Lasă, am capitulat complet.” - „N-ai capitulat şi, 
începând de astăzi, îţi vei învăţa lecţiile. Acum, ai învăţat 
prima lecţie.” Important era că apropiații acestui frate 
deciseseră că trebuia să se opereze şi el era convins că 
nu putea să scape de operaţie. „Nu, asta va putea să se 
rezolve fără operaţie.” - „Cum? - „Ai răbdare, şi vei 
vedea.” La puţin timp după aceea, un abces s-a spart la 
nivelul gâtului, de unde s-a scurs în jur de un litru şi 
jumătate de sânge impur, după care fratele s-a simţit 
foarte slăbit. Cum să nu te simţi slăbit? 

Mulţi dintre voi doresc să ştie dacă se vor vindeca, 
dacă boala le va trece. Le este teamă de moarte. Este 
scris dacă un om trebuie să moară de boală sau nu. 
Medicii spun despre un anume bolnav că va muri. Nu va 
muri. Când va trebui să moară, chiar dacă e sănătos, tot 
va muri. Va fi luat în aşa fel încât nu va înţelege cum s-a 
întâmplat. Până acum, i-am zis unui singur om în ce 
moment va muri. Am determinat exact ziua şi ora 
plecării sale. I-am spus că va pleca peste şase luni spre 
cealaltă lume. N-am mai spus nimănui şi nici nu voi mai 
spune. Fiecare are fixat momentul în care va pleca. 

Ca discipoli, nu trebuie să vă temeţi de moarte, nici 
de boală, nici de încercări. Bolile şi încercările vor veni, 
dar în spatele lor se găsesc cercuri care joacă un rol 
important în procesele de conştiinţă. Originea tuturor 
bolilor este legată de o anumită dizarmonie din om. 
Ficatul deranjat arată că există ceva incorect în 
sentimentele sale inferioare. Durerea de cap înseamnă 
că există o anumită dizarmonie în capacitatea sa de a 
gândi, în centrii cerebrali: nu gândeşte corect. Când 
inima ni se strânge, înseamnă că există o anumită 
dizarmonie în compasiune. N-am întâlnit până acum un 
om  compătimitor căruia să i se strângă inima. 


Manifestând milă, inima ta va începe să se dilate. „Dar 
inima mea bate neregulat.” Cum ar putea să bată altfel? 
Bate astfel fiindcă nu eşti compătimitor. Cu ani în urmă, 
erai mai compătimitor decât acum. Îndată ce-ţi vei 
manifesta compasiunea, inima va începe să bată regulat. 
Copiii sunt mai compătimitori decât adulţii, dar mamele 
nu le dau posibilitatea să-şi manifeste compasiunea. La 
ce vă puteţi aştepta de la un om care îşi ţine mâinile în 
buzunare sau la subsuoară? Nu putem să avem o părere 
bună despre un astfel de om. Nu vă puteţi explica 
motivul, dar el rezultă din anumite defecte. Şi fiecare 
defect arată că unul dintre cercurile conştiinţei nu 
funcţionează normal. Un om stă cu capul uşor înclinat. 
De ce? Unul dintre cercurile conştiinţei sale trebuie pus 
în ordine. 

Aceste cercuri reprezintă anumite forţe şi energii 
care înconjoară sufletul omenesc. Aceste forțe sunt 
transmise tocmai de cercurile conştiinţei. De aceste 
cercuri depinde succesul sau insuccesul omului. 

Ceea ce vă spun despre cercuri sunt cunoştinţe 
pozitive pe care trebuie să vi le însuşiţi. Veţi spune că 
ştiţi aceste lucruri, că le-aţi învăţat. Cel care spune că le 
cunoaşte să încerce să transforme fierul în aur. Cel care 
e capabil să transforme fierul în aur poate să întâmpine 
dificultăţi? Îi este imposibil să întâmpine dificultăţi pe 
care să nu le poată rezolva. Va lua 100 kg de fier pe care 
le va transforma în aur. Astfel, îşi va procura cărţile cele 
mai scumpe, va face turul lumii şi va dobândi multe 
cunoştinţe. Veţi spune că asta nu vă priveşte. Această 
cunoaştere vă este accesibilă, dar cine a putut până 
acum să transforme fierul în aur? Alţii vor spune că n- 
au nevoie de cunoştinţe care să le permită să transforme 
fierul în aur. Asta e o altă problemă; esenţialul e ca 


fierul să poată fi transformat în aur. Văzându-vă, pot să 
vă spun că, pentru a ajunge la această cunoaştere, veţi 
avea nevoie să studiaţi încă cel puţin 1.000 de ani. Şi 
numai jumătate dintre voi vor putea s-o facă. Cealaltă 
jumătate vor avea nevoie de încă 1.000 de ani ca să 
poată transforma fierul în aur. În general, sunt necesari 
3.000 de ani pentru ca o parte din omenire să poată 
transforma fierul în aur. 

Astfel, înţelegeţi ce este conştiinţa şi cât de lent 
poate fi procesul de lărgire şi de trezire a conştiinţei 
omului. Eu însumi aş fi foarte mirat dacă aş putea să 
transform o bară de fier în aur. Asta e forță, nu glumă! 
Cine n-are fier în gândirea sa? Totuşi, este o întreagă 
artă să transformi acest fier în aur. Imaginaţi-vă că vi se 
stârneşte un sentiment de iubire, că iubiți pe cineva. 
Atunci, sunteţi sub influența lui Venus. Este un 
sentiment divin, dar, la un moment dat, apare Saturn, 
căci şi el o iubeşte pe Venus, şi lasă să treacă în sângele 
vostru o fracțiune infimă de fier. Acest fier degajă 
imediat o otravă şi simţiţi că în voi s-a produs o anumită 
schimbare. Acea fracțiune de fier pe care Saturn a 
introdus-o în sângele vostru este infimă, e o milionime 
de miligram, care va produce o anumită perturbare în 
urma căreia, în timpul nopţii, nu puteţi dormi. Ce 
trebuie să faceţi în această situaţie? Luaţi acest fier şi 
transformaţi-l în aur. În ce fel? Introduceţi în voi energia 
solară. Făcând apel la Soare, la Dumnezeu, la Apollo, 
acesta vă va arăta imediat metode ce permit 
transformarea fierului în aur. Îndată ce veţi reuşi să 
transformați fierul în aur, un gând frumos şi luminos va 
străluci imediat în intelectul vostru. 

Şi creştinii fac la fel. Când sunt confruntaţi cu unele 
dificultăţi, se roagă îndelung la Dumnezeu până când în 


intelectul lor străluceşte un gând luminos, şi îşi rezolvă 
astfel dificultăţile. După aceea, nu contează câţi vor fi 
învinşi, căci vor rămâne cu o stare de bucurie. Cântă şi 
îi aduc laude Domnului. Se adresează fraţilor lor astfel: 
„Fraţilor, n-aveţi niciun motiv să vă fie teamă; 
Dumnezeu a venit pe pământ şi a transformat fierul în 
aur”. 

Dacă vă aflați într-o situație dificilă, vă veți ruga o 
zi, apoi două sau trei, săptămâni, până când tot fierul 
din sânge se va transforma în aur. Uneori, nu sunt 
necesare multe zile. Sunt de ajuns câteva ore ca să aibă 
loc această transformare. 

Ce provoacă stările negative? Ele provin din faptul 
că cercurile conştiinţei voastre nu sunt încă echilibrate. 
Preţ de câteva ore, sunteți veseli şi vioi, apoi vă ziceți: 
„Sufletul meu e trist”. De ce această tristețe? Trebuie să 
lucraţi asupra voastră ca să simţiţi forța rugăciunii. 
Fiecare dintre voi trebuie să învețe să se roage într-un 
mod specific. Maestrul nu vă va oferi această rugăciune 
specifică de-a gata. Fiecare trebuie s-o găsească singur. 
Această rugăciune este magică. Este în stare să 
transforme metalele obişnuite în metale nobile. Această 
rugăciune este o forță divină, o formulă cu care nimic nu 
este imposibil. 

Credeţi în asta? Veţi spune că da. După părerea 
mea, credeţi doar pe jumătate, căci vă întrebaţi dacă ați 
verificat-o cumva. Ştiţi doar în parte asta, deoarece vă 
aflaţi abia la începutul studiilor. Pe viitor, cu astfel de 
cunoştinţe nu veţi fi acceptaţi nicăieri. Nu este vorba 
doar de profetizare. În această viaţă, i se cere omului să 
aibă forţe. Nu este de ajuns să vă întoarceţi cu faţa spre 
Dumnezeu, ci trebuie şi să-l arătaţi cum lucraţi. Când 
veţi merge în cer, veți putea rămâne acolo câţiva ani, dar 


ar trebui să ştiţi cum să lucraţi şi acolo. Nu este de 
ajuns să vă duceti prietenul la universitate, ci trebuie şi 
ca el să înveţe acolo şi să-si termine studiile cu bine. 
Ziceţi: „Ştim aceste lucruri, ştim că trebuie să iubim. 
Cunoştinţele pe care le aveţi pot să vă ajute, dar există o 
cunoaştere esenţială la care toți năzuiesc: cea a 
nemuririi. 

Spuneţi că multe lucruri nu vă sunt clare. 

Aţi studiat cercurile? Cunoaşteţi numele tuturor 
cercurilor? Ulterior, în cursul a treizeci de conferinţe 
succesive, vă voi vorbi în mod special despre fiecare 
cerc, ca să vă învăţ caracterul lui distinctiv, într-adevăr, 
aveți multe cunoştinţe, dar ceea ce vă creează obstacole 
este faptul că aveţi o părere foarte bună despre voi. Prin 
asta se înţelege că vă supraestimaţi. Cineva spune că e 
puternic. Ca să aflăm cât e de puternic, îl vom expune 
batjocurii tuturor elevilor din clasă ca să vedem cât 
poate să reziste. Dacă un frate spune ceva neplăcut, el 
se va plânge imediat: „Ştiţi ce mi-a spus fratele cutare?”. 
Din întâmplare, a încurcat cuvintele şi a spus ceva 
răutăcios. Cine dintre voi n-a spus un cuvânt răutăcios 
despre altcineva? Cine dintre voi n-a ameninţat pe 
altcineva? 

La Sofia, o elevă de liceu a povestit cele ce urmează: 
într-o zi, a venit un inspector să-l controleze pe unul 
dintre profesori. Ca să-i arate inspectorului că disciplina 
domnea în clasă, profesorul li se adresa din când în 
când elevilor ameninţându-i cu degetul. În acest fel, voia 
să-i facă să nu uite că trebuiau să aibă o atitudine 
respectuoasă în faţa inspectorului. Elevii au început să 
râdă, pentru că li se părea ridicol. 

Acum, vă voi da o formulă simplă pe care o veţi 
putea folosi în toate situaţiile, bune sau rele, din viața 


voastră. Indiferent ce vi se întâmplă bine sau rău, rostiți 
această formulă în sinea voastră, şi vedeţi ce vi se va 
întâmpla imediat în suflet. Formula este următoarea: 
„Doamne, Te binecuvântez de mii şi miliarde de ori”. 
Rostiţi această formulă când nu gândiţi nimic rău. Când 
vă aflaţi într-o situaţie cât se poate de rea sau când v-a 
lovit o nenorocire, nu ziceţi: „Doamne, sunt eu oare cel 
mai mare păcătos din lume?” Rostiţi din nou formula: 
„Doamne, Te binecuvântez de mii şi miliarde de ori. 
Atâta timp cât te vei considera un mare păcătos, te vei 
afla în ultimul cerc interior, singur şi părăsit. Îndată ce 
vei zice „Doamne, Te binecuvântez de mii şi miliarde de 
ori, te vei afla pe ultimul cerc exterior, vei avea forţa şi 
viața. Imediat, peste tot, calea ți se va deschide şi, în 
modul cel mai firesc, îți vei rezolva dificultăţile şi vei 
realiza toate acele lucruri pentru care te-ai născut, 
deoarece fiecare om s-a născut pentru ceva. 

Ca să explic mai bine, voi lua Biblia sau Evanghelia 
ca exemplu. Veţi constata că aceste cărți sfinte au multe 
pagini. Prin ce se deosebesc paginile cărţilor sfinte? Se 
deosebesc prin faptul că fiecare conţine o cunoaştere 
specifică. În plus, fiecare pagină conţine un număr 
determinat de rânduri. Mai mult, fiecare frază, fiecare 
cuvânt se deosebeşte prin conţinutul lui specific. 
Silabele, cuvintele şi propoziţiile din fiecare rând se 
deosebesc unele de altele. Dacă o silabă a unui cuvânt 
lipseşte, ea poate fi reconstituită cu uşurinţă. Dacă 
lipseşte o propoziţie întreagă, reconstituirea e mai 
dificilă. Şi, în plus, fiecare trebuie să ştie pentru el 
însuşi dacă reprezintă o literă, o silabă, un cuvânt sau o 
propoziţie întreagă în această carte divină şi sfântă. 
Dacă sunteţi doar o literă, trebuie să ştiţi de câte ori vă 
repetați în toată cartea. De exemplu, ați numărat în câte 


locuri găsim în Biblie litera B? Cât timp v-ar fi necesar 
ca să numărați în câte locuri apare în Biblie fiecare 
literă? E o sarcină grea care vi se va da ulterior. 

După ştiinţa Cabalei, se poate calcula exact de câte 
ori se găseşte litera B. Se cere multă răbdare pentru 
asta. Această sarcină nu vă poate fi dată acum, căci nu 
aveți timp s-o îndepliniți. Dacă aţi face acum acest 
calcul, ar fi o muncă inutilă pentru voi. N-aţi şti la ce ar 
folosi acest calcul. Făcând aceste calcule, ar trebui să 
aveţi un registru special, un blocnotes, în care să 
însemnați totul. Unii ţin un jurnal cu tot ce li se 
întâmplă în viaţă. O tânără a scris în jurnalul ei: „Astăzi, 
m-a vizitat buna mea prietenă şi am schimbat cuvinte 
înverşunate. M-a jignit şi am repezit-o şi eu aşa cum 
trebuie”. Acesta nu e jurnal. Când omul vorbeşte sau 
scrie, trebuie să-şi stăpânească sentimentele, să ştie ce 
trebuie să spună. Se ţine socoteala fiecărui cuvânt. 
Hristos a zis: „Veţi fi judecaţi pentru fiecare vorbă de 
prisos şi va trebui să daţi socoteală”. Ştiind aceasta, 
trebuie să ţineţi cont de fiecare cuvânt rostit sau scris. 

Dumnezeu domneşte în cer, Dumnezeu domneşte în 
viată, sfințit fie Numele Lui. 


Sofia, 28 decembrie 1927 


Formele conştiinţei 


Fii credincios, sincer şi blând 
întotdeauna. Şi Dumnezeul păcii 

îti va umple inima cu toate binefacerile. 
Reflecţie 


În natură există procese diferite. Unele sunt 
conştiente, legate de viața raţională, altele sunt 
inconştiente. lată, de exemplu, cum procedează un 
simplu pietrar. I se dă să taie o piatră în formă de 
dreptunghi, cu patru unghiuri, sau în formă de cornişă 
pentru casa unei persoane. Face totul după un model, 
dar, dacă îl întrebaţi ce a făcut azi, vă va spune: „Ştiu că 
am cioplit o piatră, că i-am dat o formă, dar nu ştiu 
unde va fi pusă”. Este vorba despre unul dintre 
procesele inconştiente. La ce rezultat va ajunge acest om 
dacă, toată viaţa, n-a făcut decât să taie piatra sau dacă 
a cioplit doar cornişe? Acest tăietor de piatră va atinge 
arta de a ciopli pietrele destinate oamenilor. 

Deseori, oamenii din ziua de azi, îndeosebi savanții, 
se consacră unor gânduri de mică importanţă, ca acelea 
de a tăia piatra, de a face cornişe, tară să ştie unde pot 
să folosească aceste gânduri. Aceasta arată că, în viaţa 
oamenilor, nu pot avea toate lucrurile aceeaşi 
importanţă. Unele sunt departe de inima noastră şi le 
considerăm puţin importante, în timp ce le considerăm 
importante pe cele care ne sunt apropiate. Astfel, multe 
persoane consideră de mare importanţă ideea sublimă 
de a iubi întreaga omenire. Este o idee conştientă, dar 
omul nu poate să îmbrăţțişeze întreaga omenire. Vă este 
posibil să vă iubiţi aproapele, dar, cu conştiinţa actuală, 
nu puteţi iubi toată omenirea. Prin aproapele vostru 


înțeleg unul dintre prieteni, una dintre prietene, sora, 
un coleg de şcoală sau unul dintre servitorii voştri 
credincioşi. 

Ca discipoli, care trebuie să fie morala voastră? Veţi 
spune că morala este deja cunoscută în lume şi că voi, 
ca discipoli, năzuiţi la o morală nouă şi sublimă. Morala 
actuală există de opt mii de ani. Aceasta a fost creată de 
oameni, dar, aşa cum este astăzi, nu poate avansa 
niciun pas. Morala actuală este veche, e pe cale de 
degradare. Totul îmbătrâneşte în lume: religia, ştiinţele, 
filosofia, artele. Tot ce are formă îmbătrâneşte. În lumea 
de azi, şi asta din timpuri imemoriale, există patru feluri 
de religii în faţa cărora se înclină încă oamenii. Aceste 
patru forme de religii sunt cunoscute de toate popoarele 
din vechime, din timpurile cele mai îndepărtate. Prima 
formă de religie o vom numi clericalism, adică religia 
ritualurilor: se aprind lumânări, se cădelniţează, se fac 
plecăciuni în faţa icoanelor, se venerează unele imagini 
precum triunghiul, cercul cu un punct în centru, 
pentagrama,  sexagrama, unele amulete, talismane, 
relicve care au aparţinut unui sfânt etc. Până în zilele 
noastre, o mare parte dintre oameni sunt adepţii acestei 
religii. 

Vom numi a doua religie militarism, religia 
cuțitului, a revolverului, a violenţei. Când veţi întâlni un 
adept al acestei religii, el vă va spune: „Această lume nu 
poate fi corectată decât cu forţa”. 

A treia religie este capitalismul. Această religie este 
blândă şi moale. Ea seamănă cu o femeie care, oriunde 
s-ar duce, se întoarce în toate direcţiile. Nu găsim la ea 
nicio morală; foloseşte tot felul de maşinaţiuni. 

Al patrulea fel de religie este socialismul. 


Primele trei forme de religii reprezintă familia: 
clericalismul este mama, militarismul este tatăl şi 
capitalismul, copiii. Socialismul reprezintă servitorii 
acestei familii. Ei lucrează pe lângă patronii lor ca să 
obțină drepturi. 

Urmărind dezvoltarea omenirii, vom găsi toate 
aceste religii la fiecare om. Observaţi-vă, observați 
oamenii, şi veţi vedea trăsăturile caracteristice fiecărei 
forme sau fiecărui fel de religie. Omul poate să fie zilnic, 
succesiv, clericalist sau militarist, sau capitalist, sau 
socialist. La trezire, începe prin a face o rugăciune, un 
ritual. Apoi vine un moment în care zice: „Rugăciunea 
nu este de ajuns, trebuie folosită forța, brutalitatea”. 
Apoi zice: „Nici asta nu este ceva eficient. Trebuie să ai 
bani”. În fine, văzând că nici asta nu merge, zice: „Noi, 
cei slabi, trebuie să ne unim, să devenim puternici, să 
rezistăm la condiţiile grele. Trebuie să formăm o frăţie şi 
să ne punem la încercare forțele”. În această privinţă, 
toate formele de religie au zeii lor în faţa cărora se 
închină oamenii. Toate formele, toate ritualurile acestor 
religii sunt o rătăcire în care a căzut omenirea. 

Ele sunt forme impuse de loja neagră, numite forme 
obscure. Fiecare dintre aceste forme de religie 
corespunde unei manifestări a religiei adevărate. 
Clericalismul corespunde iubirii, militarismul, 
înțelepciunii, capitalismul, adevărului, socialismul, 
dreptății. Clericaliştii sunt păcătoşi, se roagă la 
Dumnezeu, aprind lumânări, tămâiază. Aerul este 
obiectul activității lor. Militarii aprind focuri şi trag peste 
tot. Focul este obiectul activității lor. Capitaliştii se 
ocupă de apă şi socialiştii, de pământ. Totuşi, lumea nu 
va fi corectată cu niciuna dintre aceste metode. 
Clericalismul este o deformare a iubirii; militarismul este 


o deformare a înţelepciunii; capitalismul, care reprezintă 
circulaţia sângelui în om, este o deformare a adevărului; 
socialismul este o deformare a dreptăţii. Toate aceste 
forme de religie reclamă libertatea şi, cu toate acestea, 
folosesc legea violenţei. Clericalistul te va spânzura, 
militaristul te va spânzura, capitalistul te va spânzura şi 
socialistul te va spânzura. De ce? Pentru că toţi sunt 
copiii aceleiaşi mame. Seamănă între ei, căci au fost 
născuţi de aceeaşi mamă. Şi, după toate acestea, cineva 
se va lăuda că e clericalist, altul, că e militarist. Al 
treilea, că e capitalist, al patrulea, că e socialist! Acestea 
sunt învățături care nu pot să facă ordine în lume. 
Asasinatul şi violența trebuie să fie respinse. Ele 
reprezintă o idee exterioară, nu una interioară. Există o 
lege care poate să facă ordine în lume, dar oamenii n-au 
ajuns încă la această lege. Toate aceste învățături 
trebuie să fie înlocuite cu unica şi sublima lege a vieţii - 
numai lubirea este capabilă să aducă ordine în lume. 
Deci noua morală din lume trebuie să fie cea a Iubirii. 
Acum, abordez problema potrivit acestui principiu. 

Omul care a mers prin pădure, care s-a oprit la 
anumite izvoare a comis în trecerea lui multe pagube. 
Totuşi, dacă are conştiinţa trează, se va adresa lui 
Dumnezeu cu aceste cuvinte: „Doamne, iartă-mi 
păcatele. Trecând prin pădure, am speriat multe păsări, 
am rupt multe crenguţe, am murdărit apa izvoarelor 
mici cu noroi. Trebuie să fiu atent ca să nu fac nicio 
stricăciune”. Aceasta trebuie să fie conştiinţa celor care 
trăiesc după noua morală. Cel care trăieşte în 
conformitate cu noua morală nu poate să pricinuiască 
stricăciuni nici plantelor, nici animalelor, nici celor 
apropiaţi. Acum, vreţi să vă corectaţi viaţa, dar, până 
când nu veţi ajunge la această înaltă conştiinţă în voi 


înşivă, să-L simţiţi pe Dumnezeu, să vă legaţi cu El, nu 
veţi reuşi niciodată. Nu sunteţi singurii care doresc să-şi 
corecteze viața; toți oamenii au această dorință, dar 
pentru asta se cere o conştiinţă trează. Vă rugaţi la 
Dumnezeu şi ziceţi: „Oare Dumnezeu mă ascultă?” 
Trebuie să ştiţi neapărat dacă Dumnezeu vă ascultă sau 
nu. Pentru ca Dumnezeu să vă asculte, trebuie să vă 
puneţi în situaţia unui copil inteligent pregătit să înveţe. 
Ce fac oamenii religioşi din zilele noastre? 

Se proţăpesc în faţa lui Dumnezeu, îşi bombează 
pieptul şi încep să se roage ca şi cum ar face ceva foarte 
important. Ce au făcut? Cu ce se pot lăuda? Dacă e 
vorba să se laude cu capul, elefantul are unul mai mare 
decât al lor. Creierul elefantului cântăreşte mai mult 
decât cel al omului. 

În zilele noastre, savanții năzuiesc să găsească 
trăsăturile care deosebesc omul de animal. Pentru data 
viitoare, veţi scrie despre următorul subiect: trăsăturile 
distinctive ale omului şi ale animalelor. Unii ocultişti 
spun că omul se deosebeşte de animale prin lumina lui. 
Omul are mai multă lumină decât animalele. Totuşi, 
această deosebire se referă mai ales la conştiinţa sa. 
Care sunt calităţile proprii conştiinţei omeneşti şi cele 
proprii conştiinţei animalului? Gândiţi-vă la această 
problemă. 

Astfel, reflectând la cele patru forme de religie, 
consideraţi-le şcoli, faze ale vieţii prin care a trecut 
omenirea. Omul nu poate să intre în împărăţia lui 
Dumnezeu cu aceste credinţe. Toate aceste idei, toate 
aceste credinţe trebuie să fie schimbate. Dacă un om 
religios te poate spânzura pentru că nu-i împărtăşeşti 
ideile, care este această religie? Dacă un militar te poate 
spânzura doar pentru faptul că nu-i susţii ideile, ce este 


acest militarist? În America, în 1905, doi miliardari au 
jucat la bursă: unul cumpăra şi celălalt vindea. Toată 
lumea din jurul lor suferea. Mii de oameni au dat 
faliment, mii de oameni au înnebunit etc. Potrivit cărei 
filosofii trebuie să trăiască oamenii astăzi? Toate aceste 
învățături au dat oare exemplul conform căruia oamenii 
pot să trăiască armonios între ei? Nimeni n-a sacrificat 
ceva ca să introducă pacea în lume. Ce stăpân ar fi 
mulțumit astăzi văzând că e guvernat de servitorii lui? 
Văzându-şi servitorul, stăpânul zice: „E un servitor!”. 
Dacă, în viitor, vom continua să aplicăm aceste patru 
învățături, atunci sistemul castelor, care nu aduce nicio 
libertate, niciun spaţiu între oameni, va continua să 
existe în lume. 

Discipolii noii învățături trebuie să aibă determinate 
o formă şi un mod de viață. Omul creează forme singur. 
De exemplu, clericalismul, militarismul, capitalismul şi 
socialismul sunt învățături omeneşti. Ele nu sunt create 
de Dumnezeu, ci de oameni. În natură, nu există nici 
clericalism, nici militarism, nici capitalism şi nici 
socialism. Dacă aţi intra în viaţa raţională, aţi vedea că, 
în spatele scenei pe care trăiesc oamenii, nu există nicio 
formă. Deseori, fiinţele raţionale îşi părăsesc viaţa şi 
coboară pe Pământ să se distreze, dar numai câteva ore. 
Ele pot să ia forma unei fiinţe inferioare şi să joace un 
anumit rol. Ele dispun de cunoştinţe pe care le pot pune 
în aplicare când vor şi aşa cum doresc. 

Atâta timp cât priviţi lucrurile cu ochii conştiinţei 
voastre, nu puteţi vedea nimic. În ochii unui mamifer, ai 
unui bou, puteţi vedea o mare frumuseţe; asta depinde 
de voi. Dacă vreţi să vedeţi ochi frumoşi, priviţi-i pe cei 
ai boului. Are ochi mai frumoşi decât ai omului. Ochii îi 
sunt profunzi şi expresivi. Văzând cum se comportă cu 


el stăpânul, boul zice: „Nu-i nimic, într-o zi, ne vom 
elibera de povara asta. Mergând în două picioare, 
stăpânul nostru crede că nu înţelegem nimic, înțelegem 
viaţa, chiar dacă o înţelegem diferit de stăpânul nostru”. 
Boul, imperturbabil, înaintează liniştit. Poartă în el 
calmul şi tăcerea; nu ştie ce e ura. Văzând că stăpânul e 
grăbit, boul zice: „De ce e grăbit stăpânul? Nu ştie oare 
că există un timp pentru toate lucrurile?” După aceea, 
aruncă o privire spre stăpân şi-şi continuă munca. 
Uneori, stăpânul trece pe lângă bou şi-l bate pe spate 
zicând: „E un bou, nimic mai mult!” Nu, sub pielea de 
bou se ascunde un suflet rațional care nu este încă 
manifestat. Acest suflet nu poate fi zărit decât în ochii 
lui. Cel ce cunoaşte chiromanţia şi frenologia poate, 
după trăsăturile animalelor, să le înţeleagă destinul, 
principiile etc. Ca şi oamenii, animalele se deosebesc 
unele de altele. De exemplu, unui cal îi place să muşte, 
să lovească cu copita, altuia, nu. 

Învățăturile despre care vă vorbesc au contribuit la 
dezvoltarea vieţii omului. Într-adevăr, când un om se 
comportă  omeneşte, se manifestă ca militarist, 
clericalist, capitalist sau socialist. Totuşi, când omul se 
comportă după legea divină, nu poate fi clericalist, ci va 
fi omul Iubirii şi va vorbi ori despre viaţă, ori despre 
Iubire; nu poate fi militarist, ci va fi omul înţelepciunii şi 
va vorbi despre cunoaştere şi forță; nu poate fi capitalist, 
ci va fi omul Adevărului şi va vorbi despre libertate şi 
spaţiu: nu va căuta doar bogăţia materială, care nu 
creează nimic, ci va căuta acea bogăţie a Adevărului, 
care creează şi construieşte. În fine, cel care se comportă 
după legea divină nu poate fi socialist, ci va fi omul 
Dreptăţii. Omul adevărat trebuie să fie omul Iubirii care 
generează viaţa, omul înţelepciunii care generează 


cunoaşterea, omul Adevărului care generează libertatea 
şi determină direcţia spre care se îndreaptă primele 
două principii. În fine, omul adevărat trebuie să fie omul 
Dreptăţii, care arată ce poate fi realizat în lumea fizică. 
Dreptatea arată limita a ceea ce putem realiza. 

Omul poate să treacă prin aceste patru stări zilnic. 
Un om a zis: „Fără bani, nu se poate face nimic în 
viaţă!”. Acest om e capitalist. Altul a zis: „Omul nu poate 
să trăiască singur, trebuie să fie întotdeauna într-un 
colectiv”. Acest om este socialist. Domiciliul este prima 
fază a socialismului. Acasă, tatăl reprezintă militarismul. 
El zice: „Hai, copii, toţi în picioare! Trebuie să ştiţi că 
există o lege pe lume!”. Mama reprezintă clericalismul. 
Ea zice: „Copii, trebuie să vă rugaţi, să vă supuneți lui 
Dumnezeu, marilor legi!”. Ce reprezintă copiii? Ei sunt 
impulsul dat părinţilor. Ei sunt capitalul care face să se 
mişte familiile, societatea şi statele. În casă, copiii 
suscită activitatea intelectului şi a inimii părinţilor. Cât 
timp copiii sunt apropiaţi de părinţii lor, casa e bogată, 
mama şi tatăl au elan în muncă, îndată ce pierd acest 
capital, adică fiii şi fiicele, tatăl şi mama zic: „Ce-o să 
facem acum?”. Până la urmă, se resemnează şi spun: 
„Trăiască servitorii!”. Aşa s-a întâmplat cu Adam. La 
început, era singur, dar a dorit să aibă o prietenă. 
Dumnezeu i-a zis: „Vei zămisli un copil”. Şi Adam a 
zămislit primul său copil, pe Eva. 

Acum, vi se cere vouă tuturor o morală determinată. 
Când sunteţi întrebaţi ceva despre învăţătura primită la 
şcoală, trebuie să aveţi o anumită idee. Această 
învăţătură nu este o învăţătură a Iubirii, nici una a 
înțelepciunii, nici a Adevărului, nici a Virtuţii. La ele 
năzuiți, dar nu le-aţi atins încă. Această învățătură are 
nevoie de forme noi pe care nu le-aţi elaborat încă. Nu 


trebuie doar să vorbim despre morală şi să zicem că 
trebuie să iubim! Când iubiţi pe cineva, nu trebuie să 
aveţi nicio îndoială, nicio bănuială. Îndată ce ajungeţi la 
Iubire, învăţătura nouă exclude total îndoiala. Îndată ce 
un anumit om vine la voi, trebuie să aveţi încredere 
deplină în el, să puteţi dormi liniştiţi, fără să vă gândiţi 
că ar putea să vă fure ceva. În noua învăţătură, care 
trebuie să fie relaţiile dintre dascăli şi elevi? Ele trebuie 
să fie bazate pe încredere deplină, pe iubire reciprocă. 
Îndoiala va veni în mod inevitabil, dar omul va trebui să- 
i facă faţă. De aceea, se cere o muncă conştientă. Totuşi, 
există un leac pentru îndoială, există un leac pentru 
lipsa de curaj, pentru lipsa de credinţă etc. Pentru a 
exercita o influență asupra acestor manifestări negative 
din el, omul trebuie înainte de orice să se cunoască. 
Astrologii ştiu care om este temător şi care se îndoieşte. 
Tipii saturnieni se îndoiesc. Orice li s-ar spune, ei 
răspund: „Treaba asta nu ne bucură, nu se va termina 
bine”. Saturn, Venus şi celelalte planete există ca 
entități şi-şi exercită influenţa asupra fiecărui om şi 
asupra fiecărui popor. 

Nu numai planetele exercită o influență asupra 
omului, ci în lumea invizibilă există ierarhii întregi, fiinţe 
avansate şi inteligente, îngeri, care influenţează şi ajută 
întreaga omenire. Aceste fiinţe sunt imaginea Iubirii. O 
consider pe Venus o ființă avansată, o imagine a Iubirii. 
Toţi oamenii trebuie să stabilească o legătură cu acest 
principiu, căci, după cădere, şi-au pierdut legătura cu 
Iubirea, cu acest principiu sublim, legătură pe care 
trebuie s-o restabilească chiar azi. 

Atrag acum atenţia asupra acestor probleme ca să 
începeţi să vă interesaţi de ele şi să le studiaţi. Trebuie 
să studiaţi creştinismul dintr-un punct de vedere nou. 


Când veţi ajunge la caracterul lui Hristos, trebuie să-l 
consideraţi rezultatul Iubirii divine. Veţi ajunge la 
realitate, la acea ştiinţă pozitivă ce trebuie supusă 
experienţei. Astfel, veţi dobândi cel puţin rezultate 
microscopice. Cel care are această cunoaştere pozitivă 
trebuie să fie capabil să strângă creta în mână şi s-o 
transforme în aur. Acest om poate să spună: „Ştii tu cine 
sunt?”. Crede în el însuşi şi în cunoştinţele pe care le 
are. Vă va cere să-i daţi o piatră oarecare şi o va 
transforma imediat în aur. În aur se ascunde arta 
adevărată a vieţii: arta de a transforma lucrurile. Dacă 
nu deţineţi încă această artă, dacă nu aveţi iubire, nu 
puteţi înţelege direcţia ideilor voastre. Ideile pot să fie 
transformate şi înnobilate; pot să fie transformate într-o 
forță puternică în viață, dar numai dacă aveţi influența 
acelor fiinţe superioare. Ca să fiți convinşi de existenţa 
acestor fiinţe sublime, trebuie să faceţi o experienţă. 
Dacă nu puteţi să faceţi nicio experienţă, trebuie să 
acceptaţi această afirmaţie ca pe o axiomă. În lumea 
spirituală, nu este permis să se vorbească despre ce n-a 
fost testat şi verificat. Trebuie să faceţi experiența 
fiecărui lucru şi, dacă experiența dă greş, trebuie să 
găsiți un maestru care să vă spună de ce n-a reuşit 
experiența voastră. Tot ce a fost testat şi verificat este 
întotdeauna adevărat şi real. 

Gândindu-ne la pătrat, veţi şti că două dintre 
laturile lui sunt pozitive şi celelalte două, negative. 
Aceste patru laturi pot să fie pozitive descendente şi 
negative descendente, precum şi pozitive ascendente şi 
negative ascendente. Cunoscând legile care acţionează 
în pătrat, le puteţi utiliza ca să vă transformați gândurile 
şi sentimentele. Atâta timp cât ideile sunt la început, 
sunt pozitive, cinetice. Sunt înhămate la treabă. Îndată 


ce au fost fecundate, devin negative, adică încărcate cu 
energii negative. Când o idee vă apare în minte, 
observați dacă este ascendentă sau descendentă. În 
funcţie de natura ideii, veţi lua direcţia necesară. Altfel 
spus, mişcarea fiecărei idei are o direcţie, ori spre 
centrul Pământului, ori spre centrul Soarelui. Dacă o 
idee se îndreaptă spre centrul Pământului, va trebui să 
luaţi măsuri ca să nu cădeţi sub influenţa ei. Trecând 
prin centrul Pământului, nu trebuie să profitaţi 
niciodată de roadele lui. Deci nu împrumutaţi nimic de 
la fiinţele care trăiesc pe Pământ. Dacă veţi lua din 
roadele lor, veţi intra într-o stare descendentă. Totuşi, 
când călătoriţi spre centrul Soarelui, spre principiile 
sublime cu care sufletul vostru este în acord, tot ceea ce 
poartă ele va fi la dispoziţia voastră şi vă va servi. 
Aceasta înseamnă că nu este posibil, că nu trebuie să 
acceptaţi totul ca hrană pentru organismul vostru. De 
exemplu, puteţi folosi pietricelele sau pământul ca 
hrană? Nu puteţi. Aşadar, feriţi-vă de orice hrană care 
vă este inutilă. Această hrană ar provoca diferite stări 
maladive. Nu puteţi folosi decât acele roade care îşi 
extrag sucul din adâncime. 

Multe chestiuni ştiinţifice care vă pot fi utile sunt 
explicate în conferințele mele, dar nu le studiaţi aşa cum 
ar trebui. În conferinţe sunt date reguli şi metode 
importante şi specifice care, dacă ar fi explicate, le-ar 
permite orbilor să vadă. Dacă vă mobilizați să studiaţi cu 
seriozitate conferințele mele, veţi putea avea patru ochi, 
doi în faţă şi doi la spate. Cu patru ochi, aţi putea vedea 
totul. Dacă studiaţi conferințele din prima serie, veți 
dobândi multe lucruri. De exemplu, în conferința „Bobul 
de grâu”, este expusă metoda prin care omul poate „să 
crească”. Dacă bobul de grâu este capabil să suporte 


atâtea suferinţe şi să hrănească toată lumea, câte n-ar 
putea să suporte omul! Ziceţi: „Şi eu pot să fac ce face 
bobul de grâu”. Englezul zice: „Şi eu pot să fac ce fac 
oamenii. Şi eu pot să fac ce fac plantele”, în realitate, 
sub anumite aspecte, plantele sunt chi- mişti mai buni 
decât cei mai mari chimişti umani din lume. Ele 
elaborează în laboratoarele lor ceea ce chimiştii umani 
nu reuşesc să producă. Veţi spune: „Oamenii trebuie să 
înveţe de la plante?” Da, trebuie să înveţe de la plante. 
Ele stăpânesc arta colorării aşa cum oamenii n-o pot 
face. Oamenii trebuie s-o înveţe de la plante. 

Astfel, trebuie să trageţi învățăminte de la natura vie 
şi raţională. Dacă lucraţi în mod conştient asupra 
voastră, veţi vedea că veți fi atinşi într-o zi de principiul 
divin. Acest principiu trece deseori pe lângă voi, dar, în 
acest timp, vă gândiţi la altceva şi rataţi ocazia de a 
profita de influenţa lui bună. Când Dumnezeu se 
apropie de un suflet, mai multe fiinţe se grupează 
imediat în jurul lui, cu conştiinţa raţională, dorind să 
influenţeze şi să provoace astfel diferite suferințe. Deci, 
când aveţi suferințe, să ştiţi că Dumnezeu S-a apropiat 
de voi. În acel moment, nu una sau două, ci mii de fiinţe 
se adună în jurul vostru. Îndată ce simţiţi această 
înghesuială în jurul vostru, trebuie să vă ridicaţi 
deasupra acelei mulțimi şi să-i spuneţi că înţelegeţi mai 
multe lucruri decât ea. Hristos a rezolvat această 
problemă în acelaşi fel. Cum? Cu Iubire. Când vă 
întrebaţi de ce suferiţi, veţi şti că suferințele vă aduc 
mult bine, în spatele fiecărei suferințe se ascunde un 
mare bine. Întrebaţi: „De ce sufăr?”. Ca să ajung bogat. 
„De ce sufăr?” Ca să devin inteligent. „De ce sufăr?” Ca 
să devin puternic. „De ce sufăr?” Ca să devin bun, să 
cunosc viața. Acestea sunt răspunsurile la întrebarea: 


„De ce sufăr?” într-o zi, când veţi merge în Cer, veţi lua 
suferința în braţe, o veţi îmbrăţişa şi îi veţi mulţumi 
pentru binele pe care vi l-a făcut. Fără suferință, n-aţi fi 
putut să intraţi niciodată în Cer. Îi veţi cere suferinţei să 
vă scuze pentru cuvintele rele pe care le-aţi rostit despre 
ea. Cine dintre voi n-a zis o vorbă rea despre suferință? 
Când apare o suferință, ziceţi: „Să nu-i dea Dumnezeu 
nimănui o suferință ca aceasta!”. Neputând să rezolvaţi 
problema suferințelor, căutaţi sensul vieţii ca să găsiți o 
anumită explicaţie pentru suferințe. Trebuie să ştiţi că 
gradul de suferinţă la care aţi ajuns astăzi nu vă poate 
ajuta să rezolvaţi problema sensului vieții. 

În prezent, trebuie să vă observați, să vedeţi cu câtă 
rapiditate vi se schimbă stările. Dimineaţa, vă sculați, 
sunteți clericalişti. Apoi, luaţi un cuţit, îl folosiți, deveniți 
militarişti. La puţin timp după aceea, deveniți capitalişti 
şi apoi socialişti. Totuşi, trebuie să reuşiți să 
transformați aceste stări, ceea ce nu se poate face decât 
prin legea Iubirii. Puteţi să-l influenţaţi pe clericalist în 
principal cu Iubirea, pe militarist, cu înţelepciunea, pe 
capitalist, cu Adevărul, pe socialist, cu Dreptatea. Cel ce 
are lubirea în el va fi bogat; cel ce are înţelepciunea va fi 
puternic; cel ce are Adevărul va fi liber, va fi propriul său 
stăpân şi servitor, nu al celorlalți. 

În America, un milionar a întâlnit un măturător şi i- 
a spus: 

- Îmi placi. Aş vrea să te fac moştenitorul meu. Am 
şapte milioane de dolari. Vrei să ţi-i las prin testament? 

- N-am nevoie de bani. N-aş şti ce să fac cu ei. Am o 
slujbă bună şi n-aş schimba-o cu alta. 

- Ia banii şi fă ce vrei cu ei. 

Măturătorul a luat banii şi i-a împărţit săracilor. N-a 
păstrat pentru el decât târnul cu care mătura străzile. 


Milionarul a văzut în măturător un om bun şi drept, un 
suflet treaz, de aceea i-a dat milioanele şi i-a zis: „la 
aceşti bani şi foloseşte-i după cum doreşti, şi astfel 
Dumnezeu să ne binecuvânteze pe amândoi”. Veţi 
spune: „Acel măturător a fost prost dacă n-a păstrat 
banii pentru el şi a dorit să-i împartă săracilor”. Nu e 
rău ca omul să păstreze o parte din bani pentru el, dar 
trebuie să îndeplinească legea divină cu acei bani. 

Legea omului este diametral opusă față de cea 
divină. Mergeţi la o bancă să luaţi bani, dar ați ajuns 
prea devreme şi găsiți ghişeele închise. Ce veţi face? Veţi 
aştepta să se deschidă ghişeele. Toate, sau numai cel 
care vă interesează? În cazul de faţă, numai unul vă 
interesează, cel care vă poate onora cecul. Vă opriţi în 
faţa ghişeului, luaţi banii şi ieşiţi. Dacă urmaţi legea 
omenească, vă vor interesa toate ghişeele. Indiferent de 
interesul pentru toate ghişeele, nu veţi primi nimic de la 
ele. Dacă urmaţi legea divină, vă interesează un singur 
ghişeu. El vă va da cel puţin jumătate din ce conţine. 

Ca discipoli, vreţi să cunoaşteţi pe deplin sensul 
vieţii. Nu, un singur ghişeu vă este necesar, acolo unde 
vă va fi onorat cecul. Nu aveţi nevoie de toate ghişeele, 
nu aveţi nevoie de toată banca. Deci, când vreţi să 
înțelegeți pe deplin sensul vieţii, asta înseamnă că vreţi 
să inspectaţi întreaga bancă. Un singur ghişeu vă este 
necesar; vă luaţi cecul şi vă prezentaţi în faţa casierului 
zicând: „Vă rog, am un cec. Vă rog să-mi faceţi un 
serviciu”. Potrivit legii divine, când vă duceţi la un om să 
vă facă un serviciu, întâi îl salutaţi, apoi îi strângeţi 
mâna şi îi spuneţi: „îmi pare bine că am ocazia să vă 
văd”. El vă va întreba: „Ce doriţi? Îmi face plăcere să vă 
fac un serviciu. Sunteţi întotdeauna binevenit”. 


Fiecare dintre voi trebuie să aibă cel puţin o idee de 
bază în jurul căreia trebuie să se grupeze toate celelalte: 
o idee fundamentală despre Iubire, în jurul căreia toate 
celelalte trebuie să se grupeze; o idee fundamentală 
despre Adevăr, în jurul căreia trebuie să se grupeze toate 
celelalte. Trăind astfel, veţi avea rezultate, veți fi liberi. 
Numai omul inteligent este liber să trăiască aşa cum 
doreşte. El nu poate să facă greşeli. Indiferent de metoda 
pe care o va alege în munca lui, aceasta va avea un 
sens. Există mii de metode de lucru, dar numai una 
singură este cea mai aproape de adevăr, de ideal. Cu cât 
omul este mai inteligent, cu atât mai puţin va alege un 
drum îndepărtat, dar asta nu-i va împiedica deloc 
dorinţa de a-şi duce munca până la capăt. 

Acum, privind viaţa în mod conştient, vă voi 
prezenta unele lucruri ca să vă trezesc pesimismul. Am 
zis, de exemplu, că o anumită muncă nu poate fi 
realizată. Luaţi totul întocmai şi sunteţi gata să vă 
pierdeţi speranţa. Am zis că acela care nu înţelege viața 
va suferi! Cel care nu învaţă va suferi! Cel care nu se 
află în relaţie bună cu oamenii va suferi! Astfel, omul 
trebuie să aibă un contact prietenesc cu aproapele lui şi 
cu toate sufletele. În general, omul trebuie să-şi facă 
treaba pentru care s-a născut. Ca discipoli ai vieții, ai 
învăţăturii divine, veţi spune în sinea voastră că, 
indiferent care va fi sarcina care vă va fi dată, o veţi 
începe imediat, fără amânare. Multe persoane îşi amână 
sarcina pentru o altă incarnare, dar, în incarnarea 
următoare, treburile lor vor fi atât de complicate, încât 
nu le va mai rămâne timp să termine munca 
abandonată în viaţa precedentă. Cel care îşi amână 
munca pentru următoarea incarnare seamănă cu acel 
student din primul an care zicea: „N-o să învăţ acum, 


îmi amân studiile pentru anul viitor. Atunci o să-mi 
învăţ lecţiile”. El nu ştia că în anul al doilea va avea 
lecţii mai dificile, pentru studierea cărora va avea nevoie 
de cunoştinţele din anul întâi. Aceasta reprezintă 
problema reincarnării următoare. 

Când elevul trece de la o clasă la alta, când începe 
cu prima şi ajunge în ultima, termină liceul. Pentru 
discipolul marii şcoli oculte, liceul are 12 ani de studiu; 
cursurile de la universitate cuprind tot 12, cu patru 
specialităţi principale. Astfel, pentru terminarea liceului 
şi a universităţii, discipolul are nevoie de 24 de ani. Pe 
de altă parte, fiecare an de studiu cuprinde 25.000 de 
ani. Calculaţi câţi ani îi sunt necesari discipolului ca să 
termine liceul şi universitatea, fără a mai pune la 
socoteală cei patru ani de şcoală primară. Asta nu 
trebuie să vă descurajeze. Când vă vorbesc despre 
durată, mai mult vă inspir decât vă deznădăjduiesc. 
Imaginaţi-vă că un om e condamnat la moarte. După 
proces şi pronunţarea verdictului, omul va fi spânzurat 
a doua zi. 

Printr-o întâmplare fericită, execuţia este amânată 
cu un an. Inima, care bătea cuprinsă de oroare, bate 
acum plină de bucurie. Viaţa i s-a prelungit cu un an. 
Când se ajunge la data fixată, aceasta se amână cu încă 
doi ani. Apoi, cu patru, cinci, şase ani, ca, în final, 
criminalul să fie amnistiat. lese de la închisoare 
mulțumit, fericit şi se bucură de viață. Ce este rău în 
această prelungire a timpului? Mulțumită ei, acel om şi- 
a prelungit viaţa. 

Astfel, când vorbim de prelungirea vieţii, înţelegem 
un lung proces de ispăşire. Când spunem că timpul este 
lung, aceasta este o idee care dă sens vieţii. În această 
lungă perioadă de timp, dacă aţi călători cu viteza 


luminii, aţi avea nevoie de mii de ani ca să vă străbateţi 
drumul. Dacă ar trebui să petreceţi o perioadă scurtă de 
timp pe Pământ şi v-aţi deplasa cu viteza luminii, unde 
v-aţi găsi? În opt minute, aţi ajunge la Soare. Viteza de 
mişcare şi numărul de ani sunt probleme care depind de 
conştiinţă. Pentru ființele cu conştiinţa dezvoltată, 
25.000 de ani echivalează cu 25 de ani. Se spune în 
Scriptură că, în faţa lui Dumnezeu, 1.000 de ani sunt ca 
1 an, deci 25.000 de ani sunt egali cu 25 de ani. Privind 
astfel lucrurile, intraţi într-un semn zodiacal aparte, în 
care calculele sunt cu totul altele. 

Viaţa viitoare în care veţi intra, din punct de vedere 
astrologic, diferă fundamental de viața actuală. În 
această viață, veţi înţelege sensul lucrurilor. Ceea ce vă 
spun acum va fi ca un dar. Multe idei, în prezent de 
neînțeles, vor deveni atunci uşor de priceput. Veţi 
înțelege că viaţa este neîntreruptă. 

Astfel, anul acesta, înhămaţi-vă mintea la treabă şi 
nu permiteţi niciunui gând trist să pună stăpânire pe 
voi. Dacă Dumnezeu v-a dăruit un colac de salvare, 
primiţi-l, chiar dacă sunteţi buni înotători, în starea în 
care sunteți în prezent, este preferabil să aveţi un colac 
de salvare. Astfel, veţi putea depăşi dificultăţile pe care 
le veţi întâlni în cale. 

Fii întotdeauna credincios, sincer şi blând, şi 
Dumnezeul păcii îti va umple inima cu toate binefacerile. 


Sofia, 4 ianuarie 1928 


Dumnezeu ca bază a vieții 


Toate fiinţele, de la cea mai mică la cea mai mare, 
sunt interesate de trei lucruri. Toate ființele sunt 
interesate de viață, de cunoaştere şi de libertate. În 
spatele vieţii se găseşte o forță importantă; în spatele 
cunoaşterii se găseşte o altă mare forță; în spatele 
libertăţii se găseşte o a treia mare forță. Acestea sunt 
marile forţe şi marile principii pe care puteţi conta 
întotdeauna. Aceste trei mari forţe sunt prinse într-o 
unitate interioară care este Dumnezeu în lume. Când 
zicem că Dumnezeu există în lume, subiînţelegem 
unitatea interioară a tuturor fiinţelor, integralitatea 
existenţei. Subiînţelegem acea Fiinţă care dăruieşte 
întotdeauna şi nu ia niciodată. Oamenii nu pot nega 
această Fiinţă, deoarece Ea este baza lumii şi a vieţii. 
Viaţa, cunoaşterea şi libertatea tuturor oamenilor şi a 
tuturor fiinţelor este Dumnezeu. 

Oamenii îi pot nega pe zeii inventaţi, precum şi ideile 
despre Dumnezeu care n-au nicio legătură cu viaţa, dar 
nu pot să nege viaţa şi unitatea existenţei, căci s-ar nega 
pe ei înşişi. Oamenii de astăzi au o idee foarte ridicolă 
despre Dumnezeu. Vorbesc despre El fără să aibă o idee 
clară. În schimb, evreii aveau o idee clară şi bine 
determinată despre Dumnezeu. Pentru ei, ideea de 
Dumnezeu era sfântă şi o scriau cu patru litere, IEVE, 
dintre care una se repeta. Deci, pentru ei, numele lui 
Dumnezeu era format din trei litere care reprezintă cele 
trei mari principii ale existenţei: Iubirea, înţelepciunea şi 
Adevărul. Îl pronunţau pe silabe, ceea ce în ebraică se 
citeşte: Jod He Vau He. 

Prima literă, I, înseamnă acea ființă care a creat 
totul; a doua literă, E, înseamnă acea fiinţă care suportă 


şi echilibrează totul; a treia literă, V, este legea 
echilibrului, acea ființă care corectează toate 
contradicţiile. Căci în această lume există mari 
contradicții ce trebuie să fie reglate treptat. 
Contradicțiile există pentru simplul motiv că lumea este 
în dezvoltare progresivă. În lume, există un succes şi un 
progres constante, decadența fiind ceva excepțional. 
Lumea nu se sfârşeşte, doar se transfigurează. 

Adevărul poate să regleze toate contradicţiile şi să 
dea un sens vieţii. Dar, dacă nu ne priveşte, nu ne este 
util, nu este Adevăr pentru noi. Atâta timp cât omul 
depinde de condiţiile exterioare ale vieţii, nu se găseşte 
în sălaşul Adevărului. Atâta timp cât omul depinde de 
cunoaşterea celorlalți oameni, nu se găseşte în sălaşul 
înțelepciunii. Atâta timp cât omul depinde de viaţa 
aproapelui, Iubirea nu se găseşte în el. Atâta timp cât 
iubirea nu va fi în el, omul va fi expus unor mari 
încercări. 

Aceste trei principii creative, expresie a marii unități 
a existenţei, pătrund şi umplu spaţiul infinit, fără limite, 
şi sunt baza tuturor forţelor, tuturor elementelor şi 
tuturor condiţiilor vieţii noastre organice şi psihice. Ele 
pătrund în lumină, apă şi hrană şi se manifestă în ele. O 
hrană şi o apă care nu conţin suficientă electricitate şi 
magnetism, care nu sunt conductori ai marii realităţi, 
sunt dăunătoare. Aceeaşi lege este valabilă şi pentru 
gândurile şi sentimentele noastre. Fiecare gând şi fiecare 
sentiment trebuie să poarte în el aceste forţe 
însuflețitoare. Un sentiment trebuie să poarte în el 
iubirea. Forţa trebuie să poarte în ea dreptatea şi gândul 
trebuie să poarte în el adevărul. Puternic este doar omul 
care gândeşte, simte şi acţionează corect, care dă curs 
liber în el Sfintei Treimi. Aceşti oameni au un stomac 


sănătos, creier şi plămâni neatinşi de vreo afecţiune. 
Când aceste trei sisteme (sau unul dintre ele) nu sunt 
sănătoase, nici omul nu mai este sănătos. Omul sănătos 
este vesel şi, pentru asta, putem spune că singurul 
lucru real care determină omul este veselia. Numai 
cunoaşterea, viaţa, iubirea şi adevărul produc veselie. 
Omul trebuie să năzuiască să dobândească veselia, şi va 
reuşi doar când va avea sănătoase plămânii, stomacul şi 
creierul. 

Veselia este calea spre sănătate. Fără veselie, nu 
putem fi sănătoşi. Dacă veselia rezultă din iubirea, din 
înțelepciunea şi din adevărul tău, vei fi sănătos 
întotdeauna. 

Dacă omul ar renunţa la hrană, şi-ar distruge 
stomacul; dacă omul ar renunţa la aer, şi-ar distruge 
plămânii; dacă omul ar renunţa la gândire, şi-ar 
distruge creierul. Acestea sunt legile lumii organice. Pe 
baza acestor principii va trebui să fie educate generaţiile 
viitoare. 

Important nu e în ce credem, ci să ştim că fiecare zi 
este pentru noi purtătoarea unui bine pe care trebuie 
să-l folosim în mod raţional. Când are în el Iubirea, 
înțelepciunea şi Adevărul, abia atunci omul este om. 
Numai în acest caz îi vor fi deschise toate porţile şi le va 
aduce tuturor binecuvântarea sa. Va fi conductorul 
Marelui, Divinului. Dacă începe să se gândească la ceea 
ce reprezintă în ele însele Iubirea, înţelepciunea şi 
Adevărul, omul nu poate să înțeleagă. Dar, atunci când 
vin, ele aduc viaţă, lumină şi libertate, şi omul le 
recunoaşte prezenţa fără să-şi poată explica ce sunt. 

Există o forță intermediară între iubire şi viaţă: 
prâna, care reînnoieşte viața. Când omul este bolnav sau 
prost-dispus, dimineața, să-şi concentreze mintea 


asupra prâna, care se răspândeşte ca un curent în 
spaţiu, şi să înceapă să inspire şi să se gândească în 
acelaşi timp că prima trece şi este absorbită de toate 
celulele organismului. Făcând această experienţă trei 
sau patru zile, va fi perfect sănătos. Dar, în acest timp, 
nu trebuie să se mai gândească la nimic altceva. 

Leacul cel mai sigur din lume este veselia. Când vă 
treziți dimineaţa, trebuie să existe ceva care să inducă în 
voi un sentiment luminos şi o gândire luminoasă care 
vor face apel la o acţiune nobilă şi sublimă ce va 
produce veselia. Atunci, nu veți fi nici trişti, nici bolnavi. 

Ignoranţa şi lipsa de cunoştinţe sunt cei mai mari 
diavoli din lume, care împiedică oamenii să cunoască 
legile vieţii raționale aflate la originea veseliei. De aceea, 
este necesar să dobândim marea cunoaştere care ne va 
permite să-i învăţăm pe oameni legile potrivit cărora este 
construit organismul nostru şi să studiem legile 
schimbului corect privind materia şi energia. N-ar trebui 
niciodată să consumaţi mai multă hrană decât vă este 
necesară. Cel care vrea să fie sănătos nu trebuie să se 
supraalimenteze şi nici să mănânce după apusul 
soarelui. Nu consumaţi niciodată o hrană nesănătoasă. 
Mâncaţi doar înainte de apusul soarelui şi după 
răsăritul lui. Este preferabil să mâncaţi numai pâine 
decât să consumati alimente nesănătoase. Cu o nutriţie 
raţională, o respiraţie corectă şi o gândire corectă, 
oamenii raționali pot să-şi amelioreze viaţa. 

Există o ordine de totală şi perfectă armonie din care 
ne putem hrăni sănătatea. În natură, un lucru poartă în 
el sănătate. Puternică în natură este veselia. Este una 
dintre marile binefaceri ale vieții omeneşti, care nu poate 
fi dobândită dacă nu avem cunoaştere vie şi libertate. 


Omul trebuie să fie liber şi să nu se lase influențat din 
exterior. 

Omul sănătos trebuie să caute singur Adevărul, care 
îi va dărui o mare libertate de acţiune în viață. 


Sofia, 2 aprilie 1933 


Cele două ordini din lume 


În lume este stabilită o anumită ordine, dar mai 
există una care nu e stabilită. Aceasta din urmă este 
realitatea, în timp ce ordinea stabilită este tranzitorie. 
Cea care nu este stabilită reprezintă pentru noi un ideal 
care ne bucură. În urma unei dobândiri, omul pierde 
întotdeauna sensul interior. Aceasta înseamnă că a 
ajuns la realitate, dar rămâne în afara ei. 

Nu cunoaştem realitatea în ea însăşi, dar îi 
cunoaştem manifestările: viața, lumina şi libertatea. 
Viaţa este rezultatul Iubirii, lumina este rezultatul 
înțelepciunii şi libertatea este rezultatul Adevărului. 
Faptele corecte sunt rezultatul luminii şi rezultatul 
faptei corecte este organizarea, acţiunea corectă în 
cursul vieţii. Viaţa nu se poate manifesta corect fără 
lumină şi frumuseţea vieţii se găseşte în această lumină. 
Lumina poartă în ea cunoaşterea şi ne dezvăluie lumea, 
ca să devină accesibilă conştiinţei. 

Cunoaşterea îi este accesibilă omului. Ea nu constă 
în ceea ce crezi, nu constă în ceea ce vrei, nici în ceea ce 
ai realizat sau vei realiza. Sensul frumuseţii vieţii se 
găseşte în ceea ce nu este realizat, în ceea ce nu este 
stabilit. Contradicţia în care cădem este următoarea: 
vrem să facem în aşa fel încât lumina şi iubirea să fie 
definite, adică supuse anumitor legi. Tot aşa, vrem să 
supunem viața anumitor legi, să-i impunem anumite 
reguli şi sisteme. Aceasta este ordinea actuală stabilită 
în lume. Dar legile pe care oamenii le acceptă ca atare 
nu sunt valabile nici pentru viaţă, lumină şi libertate, 
nici pentru Iubire, înţelepciune şi Adevăr, căci ele sunt 
legi în ele însele. Fiecare lege alta decât ele le frânează şi 
le împiedică să se manifeste. Contradicţiile se nasc din 


faptul că oamenii au unele dorinţe, dar nu folosesc legile 
corecte ca să le realizeze. Atunci se nasc contradicţiile 
care arată că am ajuns la ruptură cu corecta 
manifestare a vieţii. Şi oamenii încep să „corecteze” 
viața, inventând toate regulile posibile conform cărora ea 
ar trebui să se manifeste. Atunci treburile se complică şi 
se încâlcesc, căci nu e vorba de legi interioare proprii 
existenţei reale, ci de invenţii ale oamenilor. Astfel se 
nasc relaţii incorecte în viață, care sunt deja ceva rău, 
căci, atunci când se stabileşte o ordine aflată în 
contradicţie cu viaţa, sunt create condiţii pentru crime. 
În acest caz, viaţa, cu manifestările ei, intră în 
contradicţie cu legile ordinii stabilite şi executanții 
acestei ordini îi judecă şi îi ucid pe cei care le încalcă 
legile. Dar aceasta este ordinea oamenilor, care nu este 
în conformitate cu legile vieţii. În consecință, ea creează 
condiţiile pentru crime. Viaţa, ca proces creativ, dă 
naştere la forme prin care vrea să se manifeste, şi 
oamenii, distrugându-le, îi încalcă legile. Ca urmare a 
acestei crime, se nasc toate contradicţiile şi toate 
necazurile din viaţa contemporanilor. Aşa ar zice un om 
cu credință în Dumnezeu: „Dacă Dumnezeu a creat toţi 
oamenii, are vreun sens să-i spânzurăm sau să-i 
ucidem?”. Veţi spune că ordinea actuală o cere. În acest 
caz, îl corectaţi pe Dumnezeu, ceea ce înseamnă să-i 
impuneţi vieţii legi noi, ceea ce este imposibil. În urma 
unei astfel de tentative de a-i impune vieţii legi noi, 
traiul oamenilor, de la un capăt la altul, se umple de 
contradicții. Acestea s-au adunat de-a lungul secolelor şi 
astupă astăzi toate căile existenţei. De aceea, trebuie 
neapărat să dăm o nouă direcţie vieţii noastre şi să nu-i 
împiedicăm cursul cu propriile noastre legi. 


Se spune că generaţiile trecute au lucrat pentru noi. 
Da, au lucrat, dar generaţiile trecute, cu concepţiile şi 
modul lor de viaţă, au lăsat moştenire atâtea datorii şi 
contradicții, încât omenirea se găseşte în pragul 
dezastrului. Oamenii, lăsaţi în voia lor, se îndreaptă spre 
dezastru. Acum se propovăduieşte învățătura karmei, ca 
să ni se arate că omul îşi poate plăti datoriile. Dar foarte 
puţini oameni pot să-şi plătească datoriile acum. Sunt 
atât de multe, încât e imposibil. De aceea, va avea loc o 
lichidare colectivă a datoriilor. Se cere ca Iubirea să 
pătrundă în sufletul şi în inima tuturor. 

Oamenii se vor elibera de jugul legilor dând în viaţa 
lor curs liber Iubirii. Iubirea apare ca indispensabilă în 
lume. Este esenţialul, realul, condiția sine qua non. Cum 
trebuie să iubim un om? Să-i venim în ajutor când 
nimeni nu-l poate ajuta. Căci Iubirea nu are în vedere să 
ia, ci să dăruiască. Lumina vrea şi ea să dăruiască. 

Dar oamenii de azi, care se află sub influența 
forţelor negative din natură, se opun iubirii şi luminii şi, 
în consecință, trăiesc într-o mare contradicţie. Toată 
lumea contemporană este cufundată într-o mare 
contradicţie. Şi voi trăiţi în această mare contradicţie 
interioară şi exterioară. Dacă ochii vi s-ar deschide ca să 
vadă această mare contradicţie, ați putea să vă pierdeţi 
capul. Dacă aţi vedea ce gândesc prietenii voştri despre 
voi, nu ştiu câţi prieteni v-ar mai rămâne. Oamenii şi-ar 
da seama în ce haos trăiesc. De aceea, ochii le sunt 
închişi la toate astea, căci altfel ar fi împiedicaţi în 
dezvoltarea lor. 

Care e soluţia? Oamenii vor să regleze marile 
contradicții ale vieţii cu legile, dar nicio lege exterioară 
nu poate să regleze viaţa omului. Nicio ordine exterioară 
nu le poate regla viaţa. Nici Iubirea, înţelepciunea şi 


Adevărul nu sunt în stare să ne scoată din marile 
contradicții care există în lume. De ce? Deoarece 
concepțiile noastre nu sunt cele ale Adevărului. Oamenii 
de azi vorbesc despre Adevăr ca despre ceva ce nu 
priveşte propria lor viaţă. Vorbesc despre libertate, dar 
fiecare înțelege propria libertate. Totuşi, Adevărul 
dăruieşte libertate tuturor fiinţelor. Când vorbim despre 
Adevăr, înţelegem că el le aparţine tuturor ființelor. În 
schimb, în prezent, oamenii au creat o ordine care 
limitează libertatea. Este o ordine denaturată, ce nu are 
nimic în comun cu ordinea naturii. 

Pentru înţelegerea filosofici vieţii este necesară o 
şcoală care să predea lecţii practice. Căci, dacă doar 
vorbim despre ea, rezultatele sunt zero. Aşa cum e în 
prezent, omul trebuie forțat să înveţe şi să aplice aceste 
lecţii în propria viață. Când apare legea, se poate 
considera deja o violenţă. 

Ca să fie fericit, omul trebuie să înveţe să cunoască 
legile vieţii. Trebuie s-o facă în mod conştient, pentru 
binele lui şi al tuturor. În acest scop, omul trebuie să-şi 
dezvolte intelectul, inima, sufletul şi mintea, să-şi 
reîinnoiască corpul şi să-l facă indestructibil şi 
nemuritor. Va putea atunci să facă o călătorie dincolo de 
Pământ ca să vadă sublima maiestate a lumii. Este 
vorba de sarcini foarte importante, de posibilităţi ale 
vieţii şi de scopul nostru. Iubirea este un scop, 
înțelepciunea este un scop, Adevărul este un scop, Viaţa 
este un scop. Şi, când omul va ajunge în această stare, 
va trebui să gândească. Omul trebuie să rămână puţin 
singur cu el însuşi, căci în faţa lui se găsesc mari fiinţe 
care au trecut pe această cale pe care merge el acum. El 
va stabili legături cu ele, şi acestea îi vor dezvălui toate 
detaliile despre calea de urmat. Îi vor dezvălui 


cunoaşterea legilor şi a metodelor necesare dezvoltării 
sale, ca să atingă perfecțiunea şi nemurirea. Îi vor arăta 
căile, metodele şi mijloacele de a-şi reînnoi viaţa şi de a 
întineri. Îi vor dezvălui secretul vieţii veşnice. 

Pe pământ există câteva izvoare şi, bând din apa lor, 
omul poate să întinerească. Sunt izvoare de elixir. Aceste 
izvoare nu le sunt accesibile decât oamenilor raționali. 
Nu sunt întotdeauna în acelaşi loc; sunt mobile. Îşi 
schimbă permanent locul, şi de aceea oamenii nu le 
Cunosc. 

Oamenii întreabă deseori cum va fi pusă în ordine 
lumea. Lumea va fi corectată când oamenii vor fi pus 
ordine în ei înşişi. Nu-i lăsaţi pe oameni să vă pună în 
ordine şi nu aşteptaţi ca oamenii să vă pună în ordine. 
Fiecare, singur, trebuie să pună ordine în el însuşi. 
Atâta timp cât vom aştepta ca ceilalţi să ne corecteze şi 
să ne dăruiască libertatea, lumea va rămâne în 
dezordine. 

Din punct de vedere cultural, Pământul nostru este 
unul dintre cele mai întârziate. Pe Pământurile din alte 
sisteme solare, fiinţele sunt mult mai avansate. De 
exemplu, în sistemul lui Sirius. Vechii asirieni, care 
înțelegeau această ştiinţă profundă, au ales acest nume, 
Asiria, pentru ţara lor, căci voiau să trăiască după 
cultura de pe Sirius. Şi acolo există un Pământ ca al 
nostru, dar mult mai avansat din punct de vedere 
cultural, şi nu există nici ură, nici amintirea unor crime, 
aşa cum găsim pe Pământul nostru. Acei oameni nu 
aşteaptă să-i corecteze cineva. Dacă nu-l dăm ascultare 
lui Dumnezeu, care lucrează în noi şi vrea să ne facă 
liberi, cine, din exterior, ne poate corecta? Trăim în 
Dumnezeu şi Dumnezeu trăieşte în noi. El să fie pentru 
noi modelul de urmat. Să nu aşteptăm de afară nicio 


lege, nicio regulă ca să ne corectăm. Asta nu ne va 
aduce niciun beneficiu. Omul are o lege în el însuşi: este 
Dumnezeu din om. În prezent, oamenii n-au recunoscut, 
încă, această lege din interiorul lor, şi de aceea caută 
legi exterioare să-i guverneze. 

Ce este esenţial în viață? Esenţială este ideea 
comună că toți oamenii pot să trăiască frățeşte. Bucuria 
unuia să fie bucuria tuturor; bucuria tuturor să fie 
bucuria fiecăruia. Bunurile şi bucuriile să fie pentru toţi. 
De exemplu, în prezent, în societatea de azi, două 
persoane se unesc şi vor să se iubească, dar numai ele. 
Ele nu pot să fie fericite pe această cale. Fericirea lor 
trebuie să fie pentru toţi. Pentru ca o persoană să fie 
fericită, toate celelalte de care este legată trebuie s-o 
iubească. 

Există o nouă concepţie ce trebuie să fie introdusă 
în lume, şi atunci viaţa va dobândi un sens interior. 
Acum, când vorbim astfel, unii vor zice că se distrug 
bazele sistemului contemporan. Dar sistemul 
contemporan nu are fundament, nu e nimic de distrus. 
Poartă distrugerea în el însuşi. Ceea ce avem în prezent 
ca stat şi ca sistem nu se poate numi stat. Susţinem o 
ordine socială raţional organizată, în care cei mai 
inteligenți şi mai cultivați vor da o orientare liberei 
inițiative, îi vor sluji, îl vor consilia şi îi vor educa pe 
ignoranţi şi le vor arăta căile vieţii. Dar nu vor mai fi 
creatori de legi care să-i corecteze pe ceilalți fără să fie 
corectaţi ei înşişi. 

Susţinem o ordine fără înfometați, fără ignoranti şi 
fără sclavi. Sustinem o ordine în care prosperitatea să fie 
pentru toţi, lumina şi cunoaşterea să fie pentru toți, 
libertatea să fie pentru toţi şi toţi să fie fericiţi şi să se 
bucure de viaţă. Căci toți oamenii au una şi aceeaşi 


origine şi toți au aceleaşi drepturi şi aceleaşi obligaţii. 
Pentru a trăi în această ordine nouă, oamenii trebuie să- 
şi schimbe în mod radical înţelegerea şi modul de viaţă. 

Credeţi în binele din voi, care se află în adevărata 
voastră natură, şi nu vă comparaţi cu ceilalți, ci ceilalți 
să fie pentru voi un stimulent. 


Sofia, 23 august 1933 


{v 


Ce este realizabil în viață 

Oamenii nu sunt interesați în viață nici de tratatele 
filosofice, nici de poezie, nici de muzică, de care unii 
sunt interesaţi, ci de ceea ce este realizabil. Ceea ce se 
face încet este realizabil. Nimic nu se poate obţine prin 
grabă, căci în ea există o ruptură. Ca să dobândească cu 
adevărat ceva, omul trebuie să aibă întâi o idee clară 
despre el însuşi. Trebuie să găsească răspunsul la ce 
reprezintă el în natură. Faptul că omul are un nume şi 
face parte dintr-o naţiune n-are încă semnificație. 
Înainte de orice, trebuie să fie înzestrat cu un intelect 
luminos, cu o inimă curată şi cu o voinţă raţională, 
adică o voinţă care îndeplineşte ceea ce este rațional. 

În prezent, mulţi oameni se ocupă de lucruri 
irealizabile. De exemplu, vor să ştie cum va fi lumea 
pusă în ordine. Cu starea voastră de dezvoltare de acum, 
acestea nu sunt sarcini pe care le puteţi rezolva. Vă 
puteţi ocupa de asta, dar nu puteţi găsi rezolvarea. 
Puteţi crea diferite teorii, dar ele nu vor fi conforme cu 
realitatea. Atunci, oamenii, neştiind adevărul, explică 
totul în mod mecanic. Aceste teorii rezultă din procese 
raţionale, dar sunt lipsite de rațiune. De exemplu, într-o 
maşină, mişcarea roţilor este un proces mecanic în 
spatele căruia se găseşte o rațiune. Totuşi, dacă vă aflaţi 
în calea unui proces mecanic, riscaţi să plătiţi cu viaţa şi 
nicio rugăciune nu vă va ajuta. Să nu vă opunețţi acestui 
proces mecanic fără să cunoaşteţi legile funcţionării 
sale. 

Deoarece oamenii sunt încă copii şi nu cunosc legile 
vieţii, se găsesc sub conducerea competentă a unor 
fiinţe perfecte - oamenii cei mai inteligenţi care, de la 
crearea lumii, trăiesc şi nu mor niciodată. Ei au studiat 


legile interioare ale existenţei şi au înţeles cum se 
produce şi se întreţine viața veşnică. Şi acum dirijează 
întreaga omenire. Îl dirijează pe om dându-i metode cu 
care îşi va realiza în mod raţional visurile şi idealurile de 
fericire. 

Omul trebuie să aibă întotdeauna o aspirație şi să 
nu-şi piardă niciodată impulsul de a dobândi lucruri 
bune. Fiecare om trebuie să aibă un obiectiv pe care să-l 
poată realiza. Poate să aibă un ideal nelimitat, 
irealizabil, dar un ideal irealizabil este legat şi de unul 
realizabil. Trebuie să aspiraţi la ceva concret, bine 
determinat şi realizabil. Deseori, spuneţi: „Vreau să fiu 
un om bun”. Această dorinţă este nedeterminată. Ceea 
ce este bun nu constă doar într-o acţiune. Este rodul 
divinului din noi. Şi, când faceţi o faptă bună, ea este 
rodul Iubirii divine care lucrează în voi. Omul nu poate 
să devină bun până când n-a trecut prin focul Iubirii. 
Bunătatea nu este ceva mecanic care se poate dobândi 
din exterior, este un proces interior rațional şi, când va 
funcţiona în voi, veţi fi oameni bine organizaţi şi 
lucrurile vor fi pentru voi realizabile. Omul bun nu poate 
să aibă defecte. Este capabil să înţeleagă totul în viaţă şi 
poate să rezolve toate contradicţiile. 

Ceea ce dobândim în lume depinde de anumite legi. 
Unii zic că omul poate să realizeze orice. Dar, înainte de 
orice, trebuie ca el să determine ce este omul şi ce 
posibilități are ca să ajungă la realizare. Cu ideile sale 
din prezent, omul contemporan nu poate să-şi realizeze 
decât foarte puţin visurile. Omul care poate să realizeze 
totul este cel care a înţeles legile naturii vii, legile întregii 
omeniri şi ale totalităţii existenţei. El doreşte ca tot ce 
gândeşte, simte şi face să fie util nu numai lui însuşi, ci 
tuturor. Un astfel de om poate să realizeze totul. Dar 


dacă, de dimineaţa până seara, vă gândiţi doar la binele 
vostru, nu veţi putea realiza nimic. Ca să dobândim 
lucruri bune, trebuie să cooperăm şi să ne ajutăm între 
noi. 

Ca să obținem rezultate, trebuie să respectăm 
activitatea naturii şi să ne adaptăm activitatea la a sa. 
Părțile trebuie să coopereze cu ansamblul corpului. Prin 
termenul „corp” înțelegem ce este rațional în noi, ce 
organizează şi ține organele într-o unitate şi le pune în 
mişcare. Oamenii de azi nu reuşesc, fiindcă fiecare 
doreşte ca ceilalți să facă mai mult pentru el decât face 
el pentru ei. 

Ca să obțină rezultate, omul trebuie să se cunoască 
pe sine, precum şi condiţiile şi mediul în care evoluează. 
Întâi, trebuie să cunoască în amănunt modul în care 
este organizat corpul lui, ce rol joacă fiecare organ şi 
legile funcţionării lui. Trebuie să cunoască perfect toate 
funcţiile lui, căci ele constituie o parte foarte importantă 
din viața sa. Acum, se zice: „Sufletul dirijează aceste 
funcţii”. Dacă sufletul este real şi el guvernează, cine eşti 
tu? Nu, omul este sufletul însuşi, iar corpul este 
manifestarea obiectivă a sufletului. Astfel, când vorbim 
despre om, înţelegem o unitate şi nici nu separăm, nici 
nu punem în opoziţie omul cu corpul şi cu funcţiile lui. 
Nu preferăm nici una, nici alta dintre vieţile sale. Viaţa e 
una, dar, ca să ai rezultate, trebuie să înţelegi ce e 
concret. Ne-a fost dat ceea ce dispunem: corpul. Când 
ne înţelegem corpul şi atitudinea noastră faţă de el este 
corectă, avem relaţii corecte cu apropiații noştri. Căci, 
dacă nu putem să trăim împreună cu apropiații noştri, 
cum am putea să trăim cu Dumnezeu? 

Dacă nu trăieşti corect şi frăţeşte cu copiii lui 
Dumnezeu, cum vei trăi cu Dumnezeu? Ca să aibă 


relaţii corecte cu apropiații, omul nu trebuie să 
împiedice viața care se manifestă în el, ca să se poată 
dezvolta armonios şi să-şi alimenteze toate capacităţile şi 
virtuțile. Prezenţa fiecărui dat şi a fiecărei virtuţi se 
cunoaşte după raza specifică pe care o emană. După ce 
toate virtuțile vor fi dezvoltate, omul va crea o lumină şi 
o atmosferă armonioase, va stabili o legătură corectă cu 
fiinţele mai avansate decât el. Va înţelege marea lege a 
unităţii universale a vieţii şi bunurile pe care ea le 
deţine. Având concepţiile actuale, oamenii sunt expuşi 
unor mari tentaţii, deoarece n-au lumina necesară ca să 
priceapă legătura adevărată dintre lucruri. De exemplu, 
în prezent, bogăţiile sunt acumulate în câteva mâini şi 
omul este apreciat pentru averea lui, nu pentru el 
însuşi. Dar această bogăţie nu este a lui. Mii de oameni 
au muncit pentru ea. În această bogăţie intră viaţa a mii 
şi milioane de animale; în această bogăţie intră miliarde 
de boabe de grâu, miliarde de fructe care au fost 
sacrificate, şi acest om spune că această bogăţie îi 
aparţine. E total absurd. Acest om trebuie să spună: 
„Această bogăţie poartă în ea mari suferinţe şi mari 
sacrificii”. Cel care are acest sentiment față de bogății va 
şti cum să le utilizeze pentru binele tuturor. Toate 
bogăţiile trebuie să existe pentru binele tuturor. 

Când începe să mulțumească pentru putinul pe care 
îl are, nevoiaşul a înţeles sensul vieţii şi se află în fața 
unui proces de purificare. În viaţă, bogăţia şi sărăcia 
sunt stări tranzitorii. Nu încurajăm sărăcia zicând că 
omul trebuie să se resemneze cu destinul lui. Nu, în 
această privinţă, idealul nostru este că bunurile şi 
mulțumirea sunt pentru toţi. Dar problema care se pune 
este explicarea contradicţiilor existente în viața actuală. 


Toate contradicţiile întâlnite sunt încercări date 
dintr-o rațiune superioară, ca să ne pregătească să 
folosim bunurile existente în viaţă. Căci naturii nu-i 
place să-şi risipească bunurile. Viaţa e pentru noi o 
şcoală. Dacă, într-o şcoală obişnuită, elevii sunt supuşi 
la examene ca să li se verifice cunoştinţele, ce examene 
ar trebui să trecem noi la înalta şcoală a vieţii! Toate 
capacităţile şi virtuțile din noi sunt bunuri divine. Omul 
nu trebuie să le neglijeze, căci de dezvoltarea lor depinde 
succesul lui. De ele depind sănătatea şi forţa lui - de tot 
ce e bun în el. 

Din acest punct de vedere, gândirea omenească este 
o mare forță: tot ce aţi spus şi spuneţi se realizează. 
Uneori, un gând vă trece prin minte şi spuneţi: „Aceasta 
se va realiza”. Şi peste un timp se realizează. 

De exemplu, eşti bolnav şi zici în mod pozitiv: „O să 
mă vindec”. Şi te vindeci. Altădată, zici: „Asta n-o să 
meargă”. Şi aşa e. Căci întreţii o gândire negativă care 
nu e constructivă. Ca să obţină rezultate, omul trebuie 
să întreţină în minte gânduri pozitive. 

Toţi prietenii noştri ne sunt ajutoare în viaţă şi 
fiecare om cu care aveţi o legătură va exercita o anumită 
influenţă asupra vieţii voastre. Toate persoanele bune 
reprezintă un ansamblu care este ajutorul divin prin 
care ne ajută lumea raţională. Cu cât avem mai mulţi 
prieteni, cu atât suntem mai puternici. Această lege este 
valabilă şi pentru om: cu cât are mai multe capacităţi, 
cu atât este mai puternic. Când creierul îi funcţionează 
corect, omul e puternic, iar când capacităţile sale sunt 
inerte, omul este slab. Ca să obţină rezultate, omul 
trebuie să muncească cu cele mai bune capacităţi pe 
care le are şi să le dezvolte pe toate treptat, ca să se 
manifeste ca om adevărat, în această privinţă, mulţi 


oameni se frânează cu religia, deoarece cred că este de 
ajuns să creadă în Dumnezeu şi să se roage. Dar asta 
înseamnă să înţeleagă greşit viaţa, şi de aceea nu pot să 
obțină niciun rezultat. Când vorbim despre rugăciune, 
înțelegem o muncă pentru binele comun şi în acord cu 
toate ființele raţionale ale naturii. A îndeplini voinţa 
sfântă înseamnă a lucra pentru binele tuturor. 

Acum ne aflăm în pragul unei vieţi sublime şi 
trebuie să fim treji. Viaţa din prezent în această lume ne 
va părea derizorie şi vom fi miraţi văzând cum am putut 
trăi aici. Dar întrebarea este: ce trebuie să facem în 
prezent? Să-i iubim pe toţi cei iubiţi de Dumnezeu. Şi 
toți sunt iubiți de Dumnezeu. Acest gând trebuie să 
stăruie în mintea voastră. Atunci, viaţa voastră va 
căpăta un sens mai vast şi veţi dobândi un caracter 
interior şi ceva pozitiv. Dar, pentru aceasta, fiecare 
trebuie să înveţe să asculte glasul lui Dumnezeu în el 
însuşi. Căci, dacă nu putem să-l ascultăm, nu ne putem 
înțelege între noi şi nu putem să obţinem rezultate. O 
voce interioară ne uneşte, aşa cum sunt unite apa, 
aerul, lumina şi pământul solid. Astfel, Iubirea divină 
uneşte totul în viață. Este realul şi puterea din viaţă. 
Este bagheta magică pe care va trebui să învăţaţi s-o 
folosiți. Bagheta voastră magică e limba voastră. Vorba 
dulce pe care o veţi spune celorlalţi vă va fi şi vouă 
spusă, iar vorba amară pe care o spuneţi celorlalți vi se 
va întoarce. 

Fiecare lucru se întoarce la cel de la care a pornit. 
Este o lege absolută a naturii. 


Sofia, 1 octombrie 1933 

